[pic] | KUMMISSJONI TAL-KOMUNITAJIET EWROPEJ | Brussel 21.9.2005 KUMM(2005) 443 finali 2005/0188 (CNS) Proposta għal DEĊIŻJONI TAL-KUNSILL dwar il-Programm Speċifiku: “Kapaċitajiet” li jimplimenta s-Seba’ Programm ta’ Qafas (2007-20013) tal-Komunità Ewropea għar-riċerka, l-iżvilupp teknoloġiku u attivitajiet ta’ dimostrazzjoni (preżentata mill-Kummissjoni) MEMORANDUM TA’ SPJEGAZZJONI (TRATTAT KE) 1. IL-KUNTEST TAL-PROPOSTI Il-proposti għal ħames programmi speċifiċi jsegwu l-proposta tal-Kummissjoni għas-Seba’ Programm ta’ Qafas (2007-13) adottat fis-6 ta’ April, 2005[1]. Kienet ippreżentata struttura fil-forma ta’ erba’ programmi speċifiċi ewlenin - “Kooperazzjoni”, “Ideat”, “Nies” u “Kapaċitajiet” kull wieħed jikkorrespondi ma’ għan ewlieni tal-Politika Ewropea tar-riċerka; programm ieħor speċifiku huwa għall-azzjonijiet diretti taċ-Ċentru Konġunt tar-Riċerka. Il-Kummissjoni ser tkun qed tippreżenta l-proposti għar-“Regoli għall-Parteċipazzjoni u t-Tixrid” li japplikaw għas-Seba’ Programm ta’ Qafas. Il-kuntest tal-politika u l-għanijiet huma dawk stabbiliti fil-Komunikazzjoni “Nibnu l-ERA ta’ l-għarfien għat-tkabbir”[2]. Biex jintlaħqu dawn l-għanijiet u jitwettqu għal kollox il-programmi speċifiċi ser ikun meħtieġ li jirdoppja l-baġit kif propost mill-Kummissjoni. Ir-riċerka, it-teknoloġija, l-edukazzjoni u l-innovazzjoni huma l-uniku mod biex jinħolqu l-impjiegi f’medda ta’ żmien twil u b’mod sostenibbli. Huma wkoll is-soluzzjoni għat-tkabbir ekonomiku, il-kompetittività, is-saħħa, il-kwalità tal-ħajja u l-ambjent. Il-Programm ta’ Qafas ta’ riċerka, flimkien mal-programmi tal-Komunità fl-oqsma ta’ l-edukazzjoni u l-innovazzjoni, huwa għalhekk element essenzjali għall-progress lejn ekonomija u soċjetà ta’ l-għarfien. Il-programmi speċifiċi tas-Seba’ Programm ta’ Qafas huma mfassla biex jindirizzaw, flimkien ma’ l-isforzi nazzjonali u privati meħtieġa , in-nuqqasijiet ewlenin fil-livell, il-kwalità u l-impatt tar-riċerka Ewropea. L-Ewropa għandha sempliċiment tinvesti aktar fir-riċerka u hemm bżonn ta’ enfasi ġdida jekk l-Unjoni Ewropea ser tagħmel progress lejn l-għan li tinvesti 3% tal-PGD tagħha fir-riċerka sa l-2010. Is-Seba’ Programm ta’ Qafas ser jikkontribwixxi għal dan, kemm permezz tal-finanzjament dirett imma wkoll permezz ta’ użu ta’ kapital misluf ( leverage ) addizzjonali ta’ investimenti pubbliċi u privati fir-riċerka. L-Ewropa teħtieġ aktar riċerkaturi biex iżżid u ttejjeb l-isforzi tar-riċerka tagħha. Flimkien ma’ azzjonijiet oħra, bħall-Karta Ewropea għar-Riċerkaturi u miżuri ta’ politika nazzjonali, is-Seba’ Programm ta’ Qafas huwa maħsub biex jistimola aktar nies jibdew u jkomplu karrieri ta’ riċerka, u għal darb’oħra jiġbed talent ta’ riċerka ewlieni lejn l-Ewropa. L-appoġġ finanzjarju fil-livell Ewropew joffri opportunitajiet biex jiżdiedu l-eċċellenza u l-effettività tar-riċerka li ma jistgħux jintlaħqu fil-livell nazzjonali. Il-programmi speċifiċi tas-Seba’ Programm ta’ Qafas jirrappreżentaw aktar konsolidament u ftuħ taż-Żona Ewropea tar-Riċerka, biex jilħqu massa kritika u jkun hemm strutturi f’oqsma ġodda ta’ riċerka u b’mezzi ġodda, u jappoġġaw aktar il-moviment ħieles ta’ l-ideat, l-għarfien u r-riċerkaturi. Matul it-twettiq tal-programmi speċifiċi l-potenzjal għall-azzjonijiet fil-livell Ewropew biex tissaħħaħ l-eċċellenza fir-riċerka ser jintuża sal-massimu possibbli, l-aktar permezz ta’ kompetizzjonijiet ma’ l-UE kollha sostnuti b’valutazzjonijiet rigorużi u indipendenti tal-proposti. Dan jimplika li tkun identifikata u appoġġata l-eċċellenza kulfejn teżisti madwar l-Unjoni Ewropea kif ukoll jinħolqu kapaċitajiet għall-eċċellenza fir-riċerka futura. L-impatt tal-programmi speċifiċi ser jittejbu permezz ta’ kumplimentarjetà ma’ politika u programmi oħrajn tal-Komunità, partikolarment il-Fondi Strutturali u l-Programm tal-Kompetittività u l-Innovazzjoni. 2. IL-KONSULTAZZJONI MINN QABEL Il-preparazzjoni ta’ proposti tal-programm speċifiku qieset il-fehmiet imfissra mill-Istituzzjonijiet tal-UE, partikolarment il-Parlament Ewropew u l-Kunsill Ewropew, kif ukoll persuni oħra li għandhom interess inkluż ir-riċerkaturi u l-utenti tar-riċerka. Dan jinkludi diskussjonijiet dejjem għaddejjin u kontribuzzjonijiet fir-rigward tal-proposta għad-deċiżjonijiet tas-Seba’ Programm ta’ Qafas, il-konsultazzjonijiet estensivi u l-kontribuzzjonijiet miġburin matul il-preparazzjoni ta’ dik il-proposta, u aktar xogħol fl-identifikazzjoni ta’ prijoritajiet tar-riċerka futuri bħal dak li qed isir mill-Pjattaformi tat-Teknoloġija Ewropej. Il-proposta tal-Programm Speċifiku tislet mill-valutazzjoni fil-fond ta’ l-impatt li sar għall-proposta tas-Seba’ Programm ta’ Qafas[3]li wriet il-valur miżjud speċifiku u qawwi ta’ kull programm speċifiku propost. Barra minn dan, il-proposti jqisu r-riżultat tal-valutazzjoni ta’ ħames snin tal-Programm ta’ Qafas.[4] 3. ASPETTI ġURIDIċI Il-proposta għall-programmi speċifiċi hija bbażata fuq it-Titolu XVIII tat-Trattat, l-Artikoli 163 sa 173, u partikolarment l-Artikolu 166.3 dwar it-twettiq tal-Programm ta’ Qafas permezz ta’ programmi speċifiċi. 4. IT-TWETTIQ TAL-BAġIT Id-dikjarazzjonijiet finanzjarji leġiżlattivi mehmuża ma' kull Deċiżjoni proposta jfissru l-implikazzjonijiet finanzjarji u r-riżorsi umani u amminstrattivi. Għall-Programmi Speċifiċi “Kooperazzjoni”, “Nies” u “Kapaċitajiet”, il-Kummissjoni bi ħsiebha tafda ċerti ħidmiet meħtieġa għat-twettiq tal-programm lil aġenzija eżekuttiva. Dan l-approċċ se jintuża wkoll għall-implimentazzjoni tal-programm "Ideat" (ara t-Taqsima 7.2 taħt). 5. TWETTIQ KOERENTI U FLESSIBBLI 5.1. Adattament għall-ħtiġijiet u opportunitajiet ġodda Huwa vitali li t-twettiq ta’ programmi speċifiċi jkun flessibbli biżżejjed biex jibqa’ fil-quċċata ta’ l-iżviluppi xjentifiċi u teknoloġiċi u jirrispondi għall-ħtiġijiet xjentifiċi, industrijali, tal-politika u tas-soċjetà li qed jitfaċċaw. Dawk l-azzjonijiet li jippermettu lir-riċerkaturi nnifishom li jidentifikaw is-suġġetti se jkunu partikolarment importanti f’dan ir-rigward. Għall-azzjonijiet oħra, dan se jintlaħaq primarjament permezz tal-programmi tax-xogħol li ser ikunu aġġornati fuq bażi annwali. Dan se jsir bl-assistenza tal-kumitati tar-rappreżentanti ta’ l-Istati Membri fejn huwa mistenni li l-kumitati jikkonċentraw fuq il-programmi tax-xogħol. Ir-reviżjonijiet jistgħu jsiru aktar malajr fil-każ ta’ prijoritajiet ġodda li jeħtieġu tweġiba urġenti, partikolarment dawk li jinqalgħu minħabba ħtiġijiet tal-politika mhux imbassra. Dan l-ipprogrammar multi-annwali ser jibbenefika minn firxa wiesgħa ta’ kontribuzzjonijiet biex ikun żgurat li l-attivitajiet sostnuti jibqgħu ta’ rilevanza diretta għall-ħtiġijiet tar-riċerka li jevolvu ta’ l-industrija u tal-politika ta’ l-UE. Ser ikunu stabbiliti gruppi konsultattivi esterni, inkluż għal kull tema fil-programm speċifiku tal-Kooperazzjoni, bi sħubija effettiva multidixxiplinarja u bilanċ ta’ fehmiet akkademiċi u industrijali. Għall-programm “Ideat”, ser ikun hemm metodu ġdid għal kollox billi l-preparazzjoni tal-programm tax-xogħol ta’ kull sena ser ikun fdat lil kunsill xjentifiku indipendenti bħala parti mit-twaqqif ta’ Kunsill Ewropew ta’ Riċerka awtonomu (ara t-taqsima 7.2 hawn isfel). Kontribuzzjonijiet addizzjonali esterni, partikolarment għall-programm tal-Kooperazzjoni, ser ikunu ffaċilitati partikolarment mill- Pjattaformi tat-Teknoloġija Ewropej stabbiliti fid-diversi oqsma li għandhom ikollhom rwol b’saħħtu u dinamiku biex tkun żgurata r-rilevanza industrijali. Il-prijoritajiet ta’ riċerka identifikati fl-Aġendi tar-Riċerka Strateġika definiti fil-pjattaformi huma riflessi tajjeb fil-proposti tal-programm speċifiċi, u ser jipprovdu kontribuzzjoni importanti fil-programmazzjoni multiannwali. Fora u gruppi oħra jistgħu jipprovdu lill-Kummissjoni b’pariri f’waqthom fuq prijoritajiet ġodda f’oqsma partikolari, bħall-Forum għall-Istrateġija Ewropea dwar l-Infrastrutturi ta’ riċerka ( ESFRI ) u pjattaformi stabbiliti biex jikkonsidraw aġendi strateġiċi ta’ riċerka rilevanti għall-oqsma tal-politika soċjali jew ambjentali. Opportunità ġdida importanti li ser tkun ipprovduta mill-Programm ta’ Qafas hija mekkaniżmu innovattivi ta’ finanzjament, il-Mekkaniżmu ta’ Finanzjament tal-Kondiviżjoni tar-Riskju , immirat biex iħeġġeġ nefqa tas-settur pubbliku fl- RTD billi jkun imtejjeb l-aċċess għas-self mill-Bank Ewropew għall-Investiment (BEI) għal azzjonijiet kbar Ewropej li għandhom bżonn ta’ massa kritika finanzjarja li tgħaqqad f’proporzjon varjabbli diversi sorsi ta’ finanzjament, inkluż self mill-BEI. Dawn l-azzjonijiet kbar Ewropej huma “Inizjattivi Konġunti tat-Teknoloġija” u proġetti kbar kollaborattivi ffinanzjati direttament mill-Programm ta’ Qafas fil-programm tal-Kooperazzjoni, u proġetti ġodda ta’ l-infrastruttura tar-riċerka skond il-programm tal-Kapaċitajiet. Proġetti oħra kbar Ewropej ta’ kollaborazzjoni bħal dawk ta’ l-Eureka jistgħu jitqiesu wkoll, skond il-kriterji ta’ l-eliġibilità. Il-kontribuzzjoni mistennija mill-programmi speċifiċi lill-BEI ser ittejjeb b’mod sinifikanti l-aċċess għall-finanzjament tad-dejn u għalhekk teżerċita effett sinifikanti ta’ użu ta’ kapital misluf ( leverage ) fuq l-investimenti privati fl- RTD . 5.2. Kwistjonijiet trasversali Il-koerenza globali fit-twettiq tas-Seba’ Programm ta’ Qafas ser tkun assigurata mill-Kummissjoni, wara li jitqiesu l-awtonomija u l-indipendenza garantiti tal-Kunsill Ewropew tar-Riċerka fil-programm “Ideat”. Il-programmi tax-xogħol li jaqsmu fi programmi speċifiċi oħra ser ikunu riveduti b’mod ikkoordinat biex jippermettu li jitqiesu sewwa kwistjonijiet trasversali.Il-kumitati ta’ l-Istati Membri wkoll għandhom responsabilità importanti fl-għajnuna lill-Kummissjoni fil-koerenza u l-koordinament effettivi tat-twettiq matul u fi ħdan dawn il-programmi speċifiċi. Dan jimplika livell qawwi ta’ koordinament fl-Istati Membri bejn rappreżentanti tal-konfigurazzjonijiet differenti tal-kumitati. Meta azzjonijiet li ser ikunu sostnuti għandhom rilevanza qawwija għall-partijiet differenti tal-programmi speċifiċi tal-Kooperazzjoni, tan-Nies u tal-Kapaċitajiet, ser jintużaw sejħiet komuni li jibnu fuq l-esperjenza miksuba fis-Sitt Programm ta' Qafas. Dan ser ikun partikolarment importanti għal suġġetti ta’ riċerka li huma trasversali fit-temi fil-programm tal-Kooperazzjoni, u dawn is-sejħiet ser ikunu identifikati b’mod ċar fil-programm tax-xogħol. Il-kwistjonijiet li ġejjin li huma trasversali fil-programmi speċifiċi kollha ta’ Kooperazzjoni, tan-Nies u tal-Kapaċitajiet huma ta’ importanza partikolari, u huma mbassra arranġamenti partikolari għall-metodu kkoordinat: - Il-kooperazzjoni internazzjonali: dawn il-programmi speċifiċi kollha huma miftuħa għall-kooperazzjoni internazzjonali, u għandhom azzjonijiet ddedikati f’dan ir-rigward. Ser ikun hemm metodu strateġiku matul il-Programm ta’ Qafas biex titħeġġeġ l-eċċellenza fir-riċerka u l-benefiċċji tal-kompetittività u biex ikunu indirizzati kwistjonijiet globali jew reġjonali speċifiċi meta jkun hemm interess u benefiċċju reċiproku. Ser ikun żgurat metodu koerenti matul il-programmi speċifiċi skond din l-istrateġija u l-programm tal-Kapaċitajiet ser ikollu rwol ewlieni f’dan l-aspett. - L-infrastrutturi tar-riċerka: l-appoġġ ewlieni għall-infrastrutturi ta’ riċerka ser jitwettaq fil-programm tal-Kapaċitajiet, u dan il-programm ser jiżgura metodu kkoordinat b’attivitajiet ta’ riċerka rilevanti fil-programmi l-oħra, l-aktar il-programm tal-Kooperazzjoni. - Ir-riċerka tal-politika trasversali: L-arranġamenti għall-koordinament effettiv fi ħdan is-servizzi tal-Kummissjoni ser ikunu stabbiliti, partikolarment biex ikun żgurat li l-attivitajiet ikomplu jissodisfaw il-ħtiġijiet ta’ l-iżviluppi fil-politika ta’ l-UE. Għal dan il-għan, il-programmazzjoni multi-annwali tista’ tieħu mill-għajnuna tal-gruppi ta’ l-utenti tas-servizzi tal-Kummissjoni differenti assoċjati mal-politika kkonċernata. - Il-parteċipazzjoni ta’ l-SMEs: il-parteċipazzjoni ta’ l- SMEs ser tittejjeb fil-programmi speċifiċi kollha.. Barra mit-tisħiħ ta’ l-azzjonijiet speċifiċi ta’ l- SMEs fil-programm “Kapaċitajiet”: l-interessi tar-riċerka ta’ l- SMEs huma inklużi matul il-programm tal-Kooperazzjoni kollu u suġġetti ta’ interess partikolari għall- SMEs ser ikunu identifikati iżjed fil-programmi tax-xogħol u s-sejħiet għal proposti; l-attivitajiet fil-programm tan-Nies għandhom enfasi speċjali fuq l-involviment ta’ l- SMEs ; u l- SMEs ikunu jistgħu jipparteċipaw ukoll fil-programm Ideat. Il-miżuri ta’ simplifikazzjoni maħsuba u ż-żieda fil-flessibbilità akbar fl-għażla ta’ l-iskema xierqa tal-finanzjament ser jibbenefikaw partikolarment il-parteċipazzjoni ta’ l- SMEs . - It-tixrid u trasferiment ta’ l-għarfien : il-ħtieġa li jitħeġġeġ l-użu tar-riżultati tar-riċerka huwa karatteristika qawwija tul il-programmi kollha, b’enfasi partikolari fuq it-trasferiment ta’ l-għarfien bejn il-pajjiżi, minn dixxiplina għal oħra u mid-dinja ta' l-akkademiċi għall-industrija, inkluż permezz tal-mobilità tar-riċerkaturi. L-involviment ta’ utenti potenzjali fl-għajnuna għad-definizzjoni tal-prijoritajiet (partikolarment permezz tal-Pjattaformi tat-Teknoloġija Ewropej) huwa importanti f’dan l-aspett. L-azzjonijiet kumplimentarji skond il-programm tal-Kompettitività u l-Innovazzjoni ser isaħħu wkoll l-użu ta’ riżultati ta’ riċerka billi jkunu indirizzati l-ostakoli għall-innovazzjoni u t-tisħiħ ta’ kapaċitajiet ta’ l-innovazzjoni. - Ix-xjenza fis-soċjetà: din l-attività fil-Programm tal-Kapaċitajiet ser ikollha rwol biex ikun żgurat li l-aspetti tas-soċjetà jitqiesu kif jixraq fil-programmi speċifiċi kollha, u li jitkabbru l-interazzjonijiet bejn ix-xjenzjati u l-pubbliku ġenerali. 6. METODI TA’ SIMPLIFIKAZZJONI U TAL-ĠESTJONI Ser ikun hemm simplifikazzjoni sinifikanti fit-twettiq tas-Seba’ Programm ta’ Qafas, wara l-ideat ippreżentati fid-Dokument ta’ ħidma tal-Kummissjoni tas-6 ta’ April, 2005 u d-djalogu estensiv fuq il-bażi ta’ dan id-dokument. Ħafna mill-miżuri proposti huma ppreżentati fir-Regoli għall-Parteċipazzjoni u t-Tixrid, l-aktar biex titnaqqas il-burokrazija żejda b’mod sinifikanti u jkunu ssimplifikati l-iskemi tal-finanzjament u l-ħtiġijiet tar-rappurtar. Fil-programmi speċifiċi, it-titjib propost jinkludi: - L-effiċjenza u l-konsistenza tat-twettiq imtejba permezz ta’ l-esterjorizzazzjoni tal-ħidmiet amministrattivi lil aġenzija eżekuttiva. - Ir-razjonalizzazzjoni ta’ l-iskemi tal-finanzjament ta’ kull Programm Speċifiku ser tuża is-ġabra ta’ strumenti tagħha stess meħtieġa għar-realizzazzjoni ta’ l-għanijiet tal-Programm. - Il-preżentazzjoni aktar ċara ta’ kriterji ta’ valutazzjoni: biex tkun inkluża fil-Programmi ta’ Ħidma skond il-prinċipji stabbiliti f’kull Programm Speċifiku. - Il-preżentażżjoni ċara tal-Programmi ta’ ħidma b’mod li l-parteċipanti potenzjali huma infurmati tajjeb dwar l-opportunitajiet disponibbli li jissodisfaw il-ħtiġijiet u l-interessi partikolari tagħhom. Per eżempju, il-programmi ta’ ħidma u s-sejħiet, meta jkun xieraq, ser jenfasizzaw dawk is-suġġetti ta’ interess partikolari għall- SMEs jew meta l-kooperazzjoni ma’ pajjiżi terzi tkun ta’ benefiċċju. - Is-simplifikazzjonijiet f’aspetti oħra, bħat-tħaffif ta’ l-approvazzjoni tal-proġetti, l-iskemi tal-finanzjament u ta’ l-appoġġ kif riflessi fir-Regoli għall-Parteċipazzjoni u t-Tixrid, u użu ulterjuri ta’ databases u għodod ta’ l-informazzjoni biex ikun hemm komunikazzjoni aħjar. 7. KONTENUT TAL-PROGRAMMI SPEċIFIċI 7.1. Il-kooperazzjoni Il-programm speċifiku tal-Kooperazzjoni huwa maħsub biex jikseb il-gwida f’oqsma xjentifiċi u teknoloġiċi ewlenin billi tkun appoġġata l-kooperazzjoni bejn l-universitajiet, l-industrija, iċ-ċentri ta’ riċerka u l-awtoritajiet pubbliċi fl-Unjoni Ewropea kollha kif ukoll fil-bqija tad-dinja. Il-Programmi ta’ Qafas ta’ qabel juru l-impatt ta’ dawn l-azzjonijiet fir-ristrutturazzjoni tar-riċerka fl-Ewropa u t-tgħaqqid u l-użu tal-kapital misluf ( leveraging ) tar-riżorsi. Is-Seba’ Programm ta’ Qafas ser jiddistribwixxi dawn l-impatti b’mod usa’ u d-disa’ temi proposti jikkorrespondu ma’ l-oqsma ewlenin tal-progress fl-għarfien u t-teknoloġija fejn ir-riċerka eċċellenti trid tissaħħaħ biex tindirizza l-isfidi soċjali, ekonomiċi, ambjentali u industrijali Ewropej. Il-programm jirrappreżenta elementi qawwija ta’ kontinwità ma’ programmi ta’ qafas ta’ qabel li jibnu fuq il-valur miżjud li ntwera ta’ l-appoġġ Ewropew ta’ dan it-tip. Minbarra dan, hemm novitajiet importanti f’dan il-programm speċifiku li jeħtieġu konsiderazzjoni speċifika għat-twettiq: - Li jirrispondu għall-bżonn għal sħubiji pubbliċi u privati ambizzjużi pan-Ewropej biex jaċċelleraw l-iżvilupp ta’ teknoloġiji ewlenin, permezz tat-tnedija ta’ Inizjattivi Konġunti tat-Teknoloġija [5] . L-ewwel ġabra ta’ inizjattivi kienet identifikata b’għanijiet u riżultati ċari fl-oqsma ta’ mediċini innovattivi, in-nanoelettronika, is-sistemi kompjuterizzati inkorporati, iċ-ċelloli ta’ l-idroġenu u tal-fjuwil, l-aeronawtika, il-ġestjoni tat-traffiku ta’ l-ajru u l-monitoraġġ globali għall-ambjent u s-sigurtà. Ser jintużaw żewġ għażliet għat-twettiq ta’ l-Inizjattivi Konġunti tat-Teknoloġija, jiddependi fuq in-natura partikolari ta’ l-inizjattiva u l-għanijiet tagħha. L-ewwel tinvolvi struttura ddedikata fuq il-bażi ta’ l-Artikolu 171 u f’dawn il-każijiet il-Kummissjoni ser tressaq proposti leġiżlattivi separati. It-tieni għażla ma teħtiġx deċiżjoni fuq il-bażi ta’ l-Artikolu 171 u tinvolvi l-użu jew ta’ struttura mwaqqfa apposta għal dan il-għan jew struttura ġuridika xierqa eżistenti. - Metodu msaħħaħ għall-koordinazzjoni tal-programmi ta’ riċerka nazzjonali. L-iskema ta' suċċess ERA -NET ser tissokta u titwettaq fi ħdan dawn it-temi. L-ERA-NETs eżistenti mis-Sitt Programm ta’ Qafas ser jitħallew jibagħtu proposti ta’ aġġornament biex ikabbru l-kooperazzjoni tagħhom jew iwessgħu l-konsorzji għall-parteċipanti ġodda, u ser ikunu appoġġati l-ERA-Nets ġodda biex jindirizzaw suġġetti ġodda. L-iskema ser tkun miftuħa wkoll għall-korpi pubbliċi li qed jippjanaw programm ta’ riċerka imma li għadu mhux operattiv. Barra dan, l-iskema ERA-NET plus ser tkun introdotta biex tipprovdi inċentiv għal sejħiet konġunti għal proġetti transnazzjonali organizzati bejn għadd ta’ pajjiżi. - Wara l-esperjenza ta’ l-inizjattiva ta’ l-Artikolu 169 tas-Sħubija Ewropea u tal-Pajjiżi li Qed Jiżviluppaw dwar il-Provi Kliniċi ( EDCTP ), erba' inizjattivi oħra ta’ l- Artikolu 169 ġew identifikati bil-kooperazzjoni mill-qrib ta’ l-Istati Membri. Inizjattivi bħal dawn fl-oqsma ta’ l-għajxien assistit mill-ambjent, ir-riċerka fil-baħar Baltiku u l-metroloġija huma proposti fil-programm tal-Kooperazzjoni u hemm propost fil-programm tal-Kapaċitajiet inizjattiva ta’ l-Artikolu 169 biex iġġib flimkien ir-riċerka nazzjonali li qed tagħmel programmi relatati ma’ l- SMEs . - Huwa mbassar metodu aktar immirat għall- kooperazzjoni internazzjonali f’kull tema u minn tema għall-oħra b’azzjonijiet speċifiċi ta’ kooperazzjoni biex ikunu identifikati fil-programmi ta’ ħidma skond il-metodu strateġiku għall-kooperazzjoni internazzjonali mbassar u permezz ta’ djalogi ta’ politika u networks ma’ reġjuni differenti ta’ pajjiżi msieħba. - Komponent fuq li titħalla tweġiba flessibbli għall- ħtiġijiet li qed jitfaċċaw u l-ħtiġijiet tal-politika mhux imbassra ser ikun appoġġat taħt kull tema u t-twettiq ser jibni fuq l-esperjenza ta’ l-Appoġġ Xjentifiku għall-skemi tal-Politika u tax-Xjenza u Teknoloġija Ġodda u Li Qed Jinħolqu introdotti fis-Sitt Programm ta’ Qafas, flimkien ma’ l-Iskema tat-Teknoloġija Futura u li Qed Tinħoloq fil-qasam ta' l- ICT . 7.2. L-Ideat L-Ewropa m’għandhiex rendiment tajjeb fir-rigward ta’ riċerka tassew eċċellenti jew fil-ħakma ta’ l-oqsma li qed jikbru malajr tax-xjenza. Il-programm Ideat ser jipprovdi mekkaniżmu bħal dan biex jappoġġa x-xjenzjati, l-inġiniera u l-istudjużi tassew kreattivi, li l-kurżità u l-għatx tagħhom għall-għarfien x’aktarx iwassluhom għal sejbiet mhux previsti jew spettakolari li jistgħu jbiddlu l-andament ta’ l-għarfien tal-bniedem u jiftħu prospetti ġodda għall-progress teknoloġiku u jsolvu problemi soċjali u ambjentali persistenti. It-titjib fil-kwalità tar-riċerka bażika permezz ta’ kompetizzjonijiet fl-Ewropa kollha ser jiġġenera benefiċċji soċjali u ekonomiċi sinifikanti.[6] Il-programm “Ideat” jadotta t-terminu “ riċerka fil-fruntiera ” li jirrifletti għarfien ġdid tar-riċerka bażika. Fuq quddiemnett tal-ħolqien ta’ għarfien ġdid, “ir-riċerka fil-fruntiera” hija impriża intrinsikament riskjuża li tinvolvi t-tfittxija ta’ avvanzi fundamentali fix-xjenza, it-teknoloġija u l-inġinerija mingħajr ma jitqiesu l-konfini dixxiplinarji jew il-konfini nazzjonali. Il-programm ser isegwi metodu “mmexxi minn investigatur”, li jippermetti lir-riċerkaturi l-ambitu li jipproponu s-suġġetti tagħhom stess. Ser jingħataw għotjiet għal timijiet individwali, u titħalla l-flessibilità lil tim li jkun jikkonsisti minn kwalunkwe għaqda ta' riċerkaturi xierqa biex jitmexxew il-proġetti, minn istituzzjoni waħda jew diversi istituzzjonijiet, f'pajjiż wieħed jew bejn il-fruntieri nazzjonali. Fil-każijiet kollha, l-eċċellenza xjentifika u mhux il-ħtiġijiet amministrattivi għandhom imexxu l-formazzjoni tat-timijiet. Il-programm ser ikun iddifferenzjat minn azzjonijiet ta’ finanzjament nazzjonali fir-riċerka bażika bl-għanijiet strateġiċi tiegħu u l-ambitu Ewropew. Il-ħolqien ta’ Kunsill Ewropew tar-Riċerka (ERC) għat-twettiq tal-programm Ideat jirrappreżenta tluq ġdid. Ser ikunu stabbiliti żewġ komponenti strutturali ewlenin ta’ l-ERC – Kunsill Xjentifiku indipendenti u struttura tat-twettiq iddedikata – li jaħdmu skond il-prinċipji tal-fiduċja, il-kredibilità u t-trasparenza, għandu jipprovdi mezzi adegwati finanzjarji u jaħdem b’effiċjenza kbira, u għandu jiggarantixxi livell għoli ta’ awtonomija u integrità, waqt li jkun konsistenti mal-ħtiġijiet għar-responsabilità. Il- Kunsill Xjentifiku ser jikkonsisti minn rappreżentanti tal-komunità xjentifika Ewropea, fl-ogħla livell, li jaġixxu fil-kapaċità personali tagħhom, indipendentement minn interessi politiċi jew kull interess ieħor. Il-membri tiegħu ser jinħatru mill-Kummissjoni, wara proċess indipendenti għall-identifikazzjoni tagħhom. Il-mandat tal-Kunsill Xjentifiku ser jinkludi: 1. L-istrateġija xjentifika: It-twaqqif ta’ l-istrateġija xjentifika globali għall-programm, fid-dawl ta’ l-opportunitajiet xjentifiċi u l-ħtiġijiet xjentifiċi Ewropej. Fuq bażi permanenti, skond l-istrateġija xjentifika, il-preparazzjoni ta’ programm ta’ ħidma u l-modifiki meħtieġa, inkluż sejħiet għal proposti u kriterji u, skond il-bżonn, id-definizzjoni ta’ suġġetti speċifiċi jew gruppi fil-mira (per eżempju timijiet żgħar/emerġenti). 2. Il-monitoraġġ u l-kontroll tal-kwalità: Skond kif ikun xieraq, minn perspettiva xjentifika, it-twaqqif ta’ pożizzjonijiet għat-twettiq u l-ġestjoni ta’ sejħiet għal proposti, il-kriterji ta’ valutazzjoni, il-proċessi tal-valutazzjoni fost il-kollegi inkluż l-għażla ta’ esperti u l-metodi għall-valutazzjoni fost il-kollegi u l-valutazzjoni ta’ proposta, li fuq il-bażi tagħha tkun iddeterminata l-proposta għall-finanzjament; kif ukoll kull kwistjoni oħra li taffettwa s-suċċessi u l-impatt tal-Programm Speċifiku, u l-kwalità tar-riċerka magħmula. Il-monitoraġġ tal-kwalità ta’ l-operazzjonijiet u l-valutazzjoni tat-twettiq tal-programm u s-suċċessi u r-rakkomandazzjonijiet għall-azzjonijiet korrettivi futuri. 3. Il-komunikazzjoni u t-tixrid: Il-komunikazzjoni mal-komunità xjentifika u l-parteċipanti ewlenin fl-attivitajiet u s-suċċessi tal-programm u d-deliberazzjonijiet ta’ l- ERC . Jagħti rapport regolari lill-Kummissjoni dwar l-attivitajiet tiegħu. L- istruttura ddedikata tat-twettiq ser tkun responsabbli għall-eżekuzzjoni tal-programm, kif maħsub fil-programm tax-xogħol ta’ kull sena. Se twettaq, b’mod partikolari, il-proċeduri ta’ valutazzjoni, il-valutazzjoni fost il-kollegi u l-proċess ta’ l-għażla skond il-prinċipji stabbiliti mill-Kunsill Xjentifiku u se tiżgura il-ġestjoni finanzjarja u xjentifika ta' l-għotjiet. F’dan ir-rigward, l-ewwelnett il-Kummissjoni bi ħsiebha tistabbilixxi Aġenzija Eżekuttiva li ser tiddelegalha l-eżekuzzjoni tal-ħidmiet. L-istruttura tat-twettiq ser iżżomm komunikazzjoni mill-qrib u kontinwa mal-Kunsill Xjentifiku fuq l-aspetti kollha ta’ l-eżekuzzjoni tal-programm, u tipprovdi rapport annwali lill-Kummissjoni. Fil-ġejjieni u bla ħsara għall-valutazzjoni indipendenti ta’ l-effiċjenza ta’ l-istrutturi u l-mekkaniżmi ta’ l- ERC , struttura alternattiva tista’ tkun stabbilita, per eżempju skond id-dispożizzjonijiet ta’ l-Artikolu 171 tat-Trattat. Il-Kummissjoni Ewropea ser taġixxi bħala garanti ta’ l-awtonomija sħiħa u l-integrità ta’ l- ERC . Dan ifisser li r-responsabilità tal-Kummissjoni għat-twettiq tal-programm tibda l-ewwel billi jkun żgurat li l-istruttura tat-twettiq ta’ l- ERC tkun stabbilita, imbagħad wara li l-programm jitmexxa mill- ERC skond l-għanijiet iffissati, waqt li jkunu segwiti l-orjentamenti xjentifiċi u l-ħtiġijiet ta’ eċċellenza xjentifika, kif ikunu ddeterminati mill-Kunsill Xjentifiku waqt li jaġixxi indipendentement. Il-Kummissjoni ser tkun responsabbli biex tadotta l-programm ta’ ħidma għall-programm “Ideat". Ser teżerċita din ir-responsabilità skond il-metodu ffissat hawn fuq. Bħala regola ġenerali, il-Kummissjoni se tadotta programm ta’ ħidma kif propost mill-Kunsill Xjentifiku. Jekk il-Kummissjoni ma tkunx tista’ tadotta programm tax-xogħol kif propost, per eżempju għaliex dan ma jikkorrispondix ma’ l-għanijiet tal-programm, jew ma jikkonformax ma’ leġiżlazzjoni oħra tal-Komunità, il-Kummissjoni ser tkun meħtieġa li tistqarr ir-raġunijiet tagħha pubblikament. Din il-proċedura hija maħsuba li tiżgura l-ħidma ta’ l- ERC skond il-prinċipji jew l-awtonomija u l-integrità, ikunu rispettati b’mod trasparenti u bi sħiħ. 7.3. In-Nies Il-programm speċifiku Nies jifforma parti minn strateġija wiesgħa u integrata għat-tisħiħ, b’mod kwalitattiv u kwantitattiv, tar-riżorsi umani fir- R&D fl-Ewropa. Il-programm ser jistimola n-nies biex jibdew u jsegwu karrieri tar-riċerka, iħeġġeġ ir-riċerkaturi li joqgħodu fl-Ewropa, u jattira l-aħjar imħuħ lejn l-Ewropa. Ikun hemm valur miżjud uniku fl-azzjonijiet Ewropej permezz ta’ strumenti armonizzati, effetti ta’ strutturazzjoni aktar qawwija u effiċjenza akbar milli minn arranġamenti bilaterali bejn l-Istati Membri. L-attivitajiet jibnu fuq esperjenza twila u ta’ suċċess ta’ l-azzjonijiet Marie Curie fir-reazzjoni għall-bżonnijiet tar-riċerkaturi għat-taħriġ, il-mobilità, u l-iżvilupp tal-karriera. Waqt li tkun offerta kontinwità konsiderevoli, issir konċentrazzjoni akbar fuq l-aspetti li ġejjin: - Effett ta’ strutturazzjoni akbar, per eżempju permezz ta’ l-introduzzjoni tal-ko-finanzjament ta’ programmi reġjonali, nazzjonali u internazzjonali fil-linja ta’ l-azzjoni “Taħriġ tul il-ħajja u l-iżvilupp tal-karriera". Il-modalità tal-ko-finanzjament ma tiħux post il-modalità fejn boroż ta’ studju post-dottorali japplikaw għalihom u jingħataw fil-livell Ewropew, kif bħalissa hija l-prassi esklussiva fis-Sitt Programm ta’ Qafas. Iżda, il-boroż ta’ studju individwali waslu fi stadju ta’ maturità fl-Ewropa. Fl-istess ħin, l-offerti nazzjonali f’dan il-qasam jibqgħu frammentati f’termini ta’ għanijiet, metodi ta’ valutazzjoni u kundizzjonijiet tax-xogħol, u għadhom ta’ spiss ristretti fir-rigward tad-dimensjoni internazzjonali jew Ewropea tagħhom. Huwa għalhekk propost li tkun ko-iffinanzjata, fuq il-bażi ta’ sejħiet mftuħin għall-proposti, għażla ta’ dawk il-programmi li jikkorrespondu ma’ l-għanijiet tal-Programm ta’ Qafas. Il-valutazzjoni u l-għażla jkunu skond il-mertu mingħajr limitazzjonijiet dwar l-oriġini tar-riċerkaturi magħżulin, u jkunu applikati kundizzjonijiet ta’ impjieg u ta’ xogħol aċċettabbli (fir-rigward ta’, per eżempju, is-salarju, is-sigurtà soċjali, il-gwida fit-taħriġ, l-iżvilupp professjonali). - Il-parteċipazzjoni ta’ l-industrija: waqt li l-karattru bottom-up ta’ l-azzjonijiet Marie Curie ser jibqa’ ppreservat, ser ikun hemm orjentament aktar qawwi fuq it-taħriġ u l-iżvilupp tal-karriera għal u f’setturi differenti, partikolarment fis-settur privat. Dan ser jintlaħaq b’enfasi fuq l-iżvilupp ta’ ħiliet u kompetenzi kumplimentari, kruċjali għall-għarfien aħjar tar-riċerka fl-impriża u għall-kwalità tar-riċerka tagħhom. Dan jittejjeb bl-istimolu ta’ esperjenzi intersettorjali permezz tal-parteċipazzjoni attiva ta’ l-industrija, fl-azzjonijiet kollha u billi titnieda l-iskema ddedikata għat-tqassim ta’ l-għarfien fi sħubiji bejn is-settur pubbliku u privat, inkluż partikolarment l- SMEs . - Id-dimensjoni internazzjonali ser tkun imsaħħa. Minbarra l-boroż ta’ l-istudju għal barra ( outgoing ) b’ritorn obbligatorju, immirati biex jikkontribwixxu għat-taħriġ tul il-ħajja u l-iżvilupp tal-karriera ta’ riċerkaturi ta’ l-UE, titkabbar aktar il-kooperazzjoni permezz ta’ riċerkaturi minn pajjiżi terzi. Barra minn dan, huma introdotti dimensjonijiet ġodda għall-kollaborazzjoni mal-pajjiżi ġirien ta’ l-UE u l-pajjiżi tal-ftehim UE fil-qasam tax-xjenza u teknoloġija. Barra dan jingħata appoġġ għad-“dijaspori xjentifiċi” ta’ riċerkaturi Ewropej li qegħdin barra u riċerkaturi barranin ġewwa l-Ewropa. 7.4. Il-Kapaċitajiet Il-programm speċifiku Kapaċitajiet ser isaħħaħ ir-riċerka u l-kapaċità ta’ innovazzjoni matul l-Ewropa. Il-programm huwa taħlita ta’ kontinwazzjoni u tisħiħ ta’ l-azzjonijiet fil-programmi ta’ qafas ta’ qabel kif ukoll novitajiet importanti. Element ewlieni ġdid huwa l-metodu strateġiku previst għall-appoġġ tal-bini ta’ infrastruttura ġdida ta’ riċerka li ser tikkumplimenta l-appoġġ kontinwu għall-aħjar użu ta’ l-Istruttura ta’ Riċerka eżistenti. L-appoġġ għall-infrastruttura l-ġdida ser titwettaq permezz ta’ metodu f’żewġ stadji: fażi preparatorja u fażi kostruttiva. Waqt li tibni fuq ix-xogħol ta’ l-ESFRI (il-Forum għall-istrateġija Ewropea dwar l-Infrastrutturi ta’ riċerka) dwar l-iżvilupp ta’ pjnata tar-rotta Ewropea għal infrastruttura ta’ riċerka ġdida, il-Kummissjoni ser tidentifika proġetti prioritarji li jista’ possibilment jingħatlhom appoġġ mill-KE taħt is-Seba’ Programm ta’ Qafas. Għal dawk il-proġetti, il-Kummissjoni ser taħdem bħala faċilitatriċi, partikolarment fil-koordinament tal-mekkaniżmi ta’ l-inġinerija finanzjarja għall-fażi tal-kostruzzjoni, inkluż self mill-BEI kopert permezz tal-Mekkaniżmu tal-Kondiviżjoni tar-Riskju. L-Anness I jippreżenta l-“lista ta’ opportunitajiet” ESFRI, li jikkonsistu minn eżempji konkreti ta’ infrastrutturi ta’ riċerka ġodda fuq skala kbira li l-komunità xjentifika fl-Ewropa se tkun teħtieġ fid-deċennju li jmiss. Iż-żewġ skemi għall-appoġġ tar-riċerka għall-benefiċċju ta’ l-SMEs u l-assoċjazzjonijiet ta’ l-SMEs se jitwettqu permezz ta’ baġit akbar sabiex iwieġeb għall-ħtieġa dejjem tikber ta’ l-SMEs biex iqabbdu r-riċerka ‘il barra minnhom. L-azzjonijiet tar-Reġjuni ta’ l-Għarfien jibnu fuq l-azzjoni pilota ta’ suċċess. L-għan huwa biex in- networks transnazzjonali tar-reġjuni jkunu jistgħu jagħmlu użu sħiħ tas-saħħa fir-riċerka tagħhom, jippermettilhom jassorbu għarfien ġdid li joħroġ mir-riċerka u jiffaċilitalhom il-qawmien ta’ “raggruppamenti mmexxija mir-riċerka” li jlaqqgħu l-universitajiet, iċ-ċentri ta’ riċerka, l-impriżi u l-awtoritajiet reġjonali. Element importanti ġdid huwa l-azzjoni biex jinħareġ il-potenzjal kollu għar-riċerka fir-reġjuni tal-“konverġenza” ta’ l-UE. Ir-realizzazzjoni ta’ ekonomija u soċjetà bbażata fuq il-għarfien tiddependi fuq it-tisħiħ ta’ l-eċċellenza tar-riċerka Ewropea, imma wkoll fuq użu aħjar tal-potenzjal tar-riċerka għolja “mhux sfruttata” li teżisti fi ħdan l-UE kollha. L-azzjonijiet ser jippermettu l-ingaġġ ta’ riċerkaturi minn pajjiżi oħra ta’ l-UE, l-issekondar tal-personal tar-riċerka u tal-ġestjoni, l-organizzazzjoni ta’ mekkaniżmi ta’ valutazzjoni u l-akkwist u l-iżvilupp ta’ tagħmir tar-riċerka. Dawn l-azzjonijiet jgħinu fl-identifikazzjoni tal-ħtiġijiet u l-opportunitajiet għat-tisħiħ tal-kapaċitajiet tar-riċerka eżistenti u taċ-ċentri ta’ eċċellenza li qed jinħolqu f’dawn ir-reġjuni, li jistgħu jitħallsu bil-Fondi Strutturali. Ix-Xjenza fis-Soċjetà tirrappreżenta espansjoni sinifikanti tax-xogħol fi Programmi ta’ Qafas preċedenti. Se trawwem xjenzi aħjar, twassal għal politika ta’ l-UE aħjar u għal pubbliku aktar impenjat u infurmat. Element importanti ġdid fis-Seba’ Programm ta’ Qafas huwa l-mira biex tinbena politika b’saħħitha u koerenti tax-xjenza internazzjonali u tat-teknoloġija u attivitajiet fil-programm tal-Kapaċitajiet ser appoġġaw dan il-metodu, partikolarment billi jgħinnu jidentifikaw il-prijoritajiet għall-kooperazzjoni. L-iżvilupp koerenti tal-politika ser ipoġġi enfażi akbar fuq il-koordinazzjoni tal-politika nazzjonali u reġjonali permezz ta’ skema speċifika ta’ appoġġ għall-inizjattivi ta’ kooperazzjoni tal-politika trans-nazzjonali mill-Istati Membru u r-reġjuni. Dan ser isaħħaħ it-twettiq ta’ metodu miftuħ tal-koordinazzjoni għall-politika tar-riċerka u jħeġġeġ inizjattivi kkonċertati jew konġunti bejn il-gruppi ta’ pajjiżi u reġjuni fl-oqsma li jinvolvu dimensjoni qawwija trans-nazzjonali. 7.5. Azzjonijiet taċ-Ċentru Konġunt tar-Riċerka Waqt li jkompli jipprovdi appoġġ xjentifiku u tekniku għat-tfassil tal-politika ta’ l-UE l-JRC ser isaħħaħ aktar l-orjentament bbażat fuq il-klijent u n- networking b’saħħtu mal-komunità xjentifika. Ser jiżviluppa l-attivitajiet tiegħu fil-kuntest speċifiku tat-tkabbir, l-iżvilupp sostenibbli u s-sigurtà. L-azzjonijiet tal-JRC ser jirrispondu wkoll għal ‘regolamentazzjoni aħjar’ ta’ l-aġenda l-ġdida ta’ Liżbona . Sfidi ġodda assoċjati mal-bżonn li qed jikber biex ikun hemm tweġiba għall-kriżijiet, l-emerġenzi u l-imperattivi politiċi pressanti ser jingħelbu billi jinbnew l-kapaċitajiet u l-faċilitajiet fl-oqsma magħżulin biex ikun provdut appoġġ adegwat fil-kuntest ta’ l-UE. Metodu integrat għall-għoti ta’ appoġġ xjentifiku u tekniku għall-politika ser ikun karatterisitika ewlenija ta’ dan il-programm speċifiku. 8. BINI TA’ L-ERA TAL-KONOXXENZA GħAT-TKABBIR Biex ikun hemm il-progress rapidu meħtieġ għall-ekonomija u s-soċjetà tal-konoxxenza hemm bżonn ta’ ambizzjoni u effettività ġodda fir-riċerka Ewropea. L-atturi kollha ġewwa l-Unjoni Ewropea – il-gvernijiet nazzjonali, l-istabbilimenti tar-riċerka, l-industrija – għandhom ir-rwol tagħhom f’din l-impriża. Il-programmi speċifiċi biex iwettqu s-Seba’ Programm ta’ Qafas huma ddisinjati biex jilħqu l-massimu ta’ l-użu tal-kapital misluf ( leverage ) u ta’ l-impatt ta’ l-infiq għar-riċerka fil-livell Ewropew skond il-baġit disponibbli. Karatterisitiċi ewlenin huma l-konċentrazzjoni fuq erba’ għanijiet fil-programmi speċifiċi korrispondenti, b’attivitajiet u mezzi ta’ twettiq iddisinjati biex jissodisfaw dawn l-għanijiet; element qawwi ta’ kontinwità flimkien ma’ metodi ġodda ewlenin; konċentrazzjoni konsistenti fuq l-appoġġ ta’ l-eċċellenza li teżisti u l-ħolqien tal-kapaċità għar-riċerka ta’ eċċellenza għall-ġejjieni; ġestjoni effiċjenti u simplifikata biex tiżgura faċilità għall-utenti u effettività fin-nefqa; u flessibbilità inerenti b’mod li l-Programm ta’ Qafas ikun jista’ jirrispondi għall-ħtiġiet u l-opportunitajiet il-ġodda. LISTA TA’ OPPORTUNITAJIET "ESFRI” [7] - Faċilità għar-Riċerka dwar l-Antiproton u l-Ion - Faċilità għar-raġġi intensi sekondarji ta’ iżotopi mhux stabbli (SPIRAL II) - Teleskopju Ewropew tan-newtrino għall-baħar fond (KM3NeT) - Teleskopju Kbir Ħafna (ELT) għall-astronomija ottika - Infrastruttura Pan-Ewropea tar-Riċerka għan-Nano-Strutturi (PRINS) - European Spallation Source (ESS) (sors tan-newtroni) - XFEL Ewropew – għall-X rays ‘ibsin’ - Netwerk FELs IRUVX – minn infrared għal X rays ‘rotob’ - Aġġornament ESRF - Synchrotron - Kompjuter b’Rendiment Għoli għall-Ewropa (HPCEUR) - Bastiment tal-baħar għar-riċerka max-xtut - essenzjalment il-Baħar Baltiku - Bastiment għar-riċerka li jkisser is-silġ Aurora Borealis - European Multidisciplinary Seafloor Observatory (Osservatorju Ewropew Multidixxiplinari ta’ Qiegħ il-baħar) - Infrastruttura Ewropea għar-riċerka fi, u l-protezzjoni tal-bijodiversità - Infrastruttura avanzata għall-immagini tal-moħħ u tal-ġisem kollu - Infrastruttura bio-informatika għall-Ewropa - Netwerk Ewropew ta’ ċentri ta’ riċerka kliniċi avvanzati - Netwerk Ewropew ta’ biobanek u riżorzi ġenomiċi - Laboratorji ta’ sikurezza għolja għall-mard emerġneti u theddidiet għas-saħħa pubblika - Infrastruttura għall-analiżi funzjonali tal-ġenoma sħiħa tal-mammali - Faċilitajiet għall-ittestjar ta’ mudelli għar-riċerka biomedika - Osservatorju Ewropew ta’ Riċerka għall-Istudji Umanistiċi u x-Xjenzi Soċjali - Stħarriġ Soċjali Ewropew (ESS) ( European Social Survey ) « Proġetti globalio » - ITER - Stazzjon Spazjali Internazzjonali (ISS) - Linear Collider Internazzjonali (ILC) - Square Kilometer Array (SKA) – radjuteleskopju - International Fusion Materials Irradiation Facility (IFMIF) 2005/0188 (CNS) Proposta għal DEĊIŻJONI TAL-KUNSILL dwar il-Programm Speċifiku: “Kapaċitajiet” li jimplimenta s-Seba’ Programm ta’ Qafas (2007-20013) tal-Komunità Ewropea għar-riċerka, l-iżvilupp teknoloġiku u attivitajiet ta’ dimostrazzjoni (Test b’rilevanza għaż-ŻEE) IL-KUNSILL TA’ L-UNJONI EWROPEA, Wara li kkunsidra t-trattat li stabbilixxa l-Komunità Ewropea, b’mod partikolari l-Artikolu 166 tiegħu, Wara li kkunsidra l-proposta tal-Kummissjoni[8], Wara li kkunsidra l-opinjoni tal-Parlament Ewropew[9], Wara li kkunsidra l-opinjoni tal-Kumitat Ekonomiku u Soċjali Ewropew[10], Billi: (1) Skond l-Artikolu 166(3) tat-Trattat, id-Deċiżjoni Nru /KE tal-Parlament Ewropew u tal-Kunsill dwar is-Seba’ Programm ta’ Qafas tal-Komunità Ewropea għar-riċerka, l-iżvilupp teknoloġiku u l-attivitajiet ta’ dimostrazzjoni (2007-2013) (minn hawn ‘il quddiem imsejjaħ ‘il-Programm ta’ Qafas’) għandha tiġi implimentata permezz ta’ Programmi Speċifiċi li jiddefinixxu regoli dettaljati għall-implimentazzjoni tagħhom, jiffissaw it-tul tagħhom u jipprovdu għall-mezzi meqjusa meħtieġa. (2) Il-Programm ta’ Qafas huwa strutturat f’erba’ tipi ta’ attivitajiet: Kooperazzjoni transnazzjonali fuq temi definiti ta’ politika (“Kooperazzjoni”), riċerka mmexxija minn investigaturi msejsa fuq inizjattivi tal-komunità tar-riċerka (“Ideat”), appoġġ lit-taħriġ u l-iżvilupp tal-karriera tar-riċerkaturi (“Nies”), u appoġġ lill-kapaċitajiet ta’ riċerka (“Kapaċitajiet”). Attivitajiet taħt “Kapaċitajiet”, fir-rigward ta’ azzjonijiet indiretti, għandhom ikunu implimentati permezz ta’ dan il-Programm Speċifiku. (3) Ir-regoli għall-parteċipazzjoni ta’ intrapriżi, ċentri ta’ riċerka u universitajiet u għat-tixrid tar-riżultati tar-riċerka, għall-Programm ta’ Qafas (minn hawn ‘il quddiem imsejħa ‘ir-regoli għall-parteċipazzjoni u t-tixrid’) għandhom japplikaw għal dan il-programm. (4) Is-Seba’ Programm ta’ Qafas għandu jikkumplimenta l-attivitajiet imwettqa fl-Istati Membri kif ukoll azzjonijiet Komunitarji oħra li huma meħtieġa għall-isforz strateġiku ġenerali għall-implimentazzjoni ta’ l-għanijiet ta’ Liżbona, flimkien, b’mod partikolari, ma’ dawk dwar il-fondi strutturali, l-agrikoltura, l-edukazzjoni, it-taħriġ, il-kompetittività u l-innovazzjoni, l-industrija, is-saħħa, il-ħarsien tal-konsumatur, ix-xogħol, l-enerġija, it-trasport u l-ambjent. (5) L-attivitajiet relatati ma’ l-innovazzjoni u l-intrapriżi żgħar u ta’ daqs medju (SMEs) taħt dan il-Programm ta’ Qafas għandhom jikkomplimentaw dawk imwettqa taħt il-Programm ta’ Qafas għall-Kompetittività u l-Innovazzjoni. (6) L-implimentazzjoni tas-Seba’ Programm ta’ Qafas tista’ twassal għall-programmi supplimentari li jinvolvu l-parteċipazzjoni ta’ ċerti Stati Membri biss, il-parteċipazzjoni tal-Komunità fi programmi mwettqa minn diversi Stati Membri jew il-ħolqien ta’ inizjattivi konġunti jew arranġamenti oħra skond it-tifsira ta’ l-Artikoli 168, 169 u 171 tat-Trattat. (7) Dan il-Programm Speċifiku għandu jikkontribwixxi lejn l-għotja lill-Bank Ewropew għall-Investiment għat-twaqqif ta’ “Faċilità Finanzjarja għall-Qsim tar-Riskju” sabiex jitjieb l-aċċess għas-self mill-Bank Ewropew għall-Investiment (BEI). (8) Kif previst fl-Artikolu 170 tat-Trattat, il-Komunità kkonkludiet numru ta’ ftehimiet internazzjonali fil-qasam tar-riċerka u għandhom isiru sforzi sabiex tissaħħaħ il-kooperazzjoni internazzjonali fir-riċerka bl-għan li jkun hemm aktar integrazzjoni tal-Komunità fil-komunità internazzjonali tar-riċerka. Għalhekk, dan il-programm Speċifiku għandu jkun miftuħ għall-parteċipazzjoni ta’ pajjiżi li kkonkludew ftehimiet għal dan il-għan u għandu jkun miftuħ ukoll fuq il-livell ta’ proġett, u fuq il-bażi ta’ benefiċċju reċiproku, għall-parteċipazzjoni ta’ entitajiet minn pajjiżi terzi u minn organizzazzjonijiet internazzjonali għal kooperazzjoni xjentifika. (9) Attivitajiet ta’ riċerka mwettqa fi ħdan dan il-programm għandhom josservaw il-prinċipji fundamentali ta’ l-etika, inklużi dawk li huma riflessi fil-Karta tad-Drittijiet Fundamentali ta’ l-Unjoni Ewropea. (10) Il-Programm ta’ Qafas għandu jikkontribwixxi sabiex jippromwovi l-iżvilupp sostenibbli. (11) Għandha tkun assigurata tmexxija finanzjarja tajba tal-Programm ta’ Qafas u l-implimentazzjoni tiegħu fl-aktar mod effettiv u faċli possibbli, kif ukoll għandha tkun assigurata l-faċilità ta’ l-aċċess għall-parteċipanti kollha, f'konformità mar-Regolament tal-Kunsill (KE, EURATOM) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej, ir-Regolament tal-Kummissjoni (KE, EURATOM) Nru 2342/2002 tat-23 ta' Diċembru 2002, li jistipula regoli dettaljat għall-implimentazzjoni tar-Regolament Finanzjarju u kull emenda futura. (12) Għandhom jittieħdu wkoll miżuri xierqa sabiex ikunu evitati l-irregolaritajiet u l-frodi u għandhom jittieħdu l-passi meħtieġa għall-irkupru ta’ fondi mitlufa, imħallas bi żball jew użati b’mod ħażin skond ir-Regolamenti tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej, ir-Regolament tal-Kummissjoni (KE, EURATOM) Nru 2342/2002 tat-23 ta' Diċembru 2002, li jistipula regoli dettaljat għall-implimentazzjoni tar-Regolament Finanzjarju u kull emenda futura, ir-Regolamenti tal-Kunsill (KE, EURATOM) 2988/95 tat-18 ta’ Diċembru 1995 dwar il-ħarsien ta’ l-interessi finanzjari tal-Komunità Ewropea[11], (KE, Euratom), Nru 2185/96 tal-11 ta’ Novembru 1996 dwar il-kontrolli fuq il-post u l-ispezzjonijiet imwettqa mill-Kummissjoni sabiex tħares l-interessi finanzjarji tal-Komunità Ewropea mill-frodiu u irregolaritajiet oħra[12] u r-Regolament (KE) Nru 1074/1999 tal-Parlament Ewropew u tal-Kunsill dwar l-investigazzjonijiet imwettqa mill-Uffiċċju Ewropew ta’ Kontra l-Frodi (OLAF)[13]. (13) Il-miżuri meħtieġa għall-implimentazzjoni ta’ din id-Deċiżjoni għandhom jiġu adattati f’konformità mad-Deċiżjoni tal-Kunsill 1999/468/KE tat-28 ta’ Ġunju 1999 li tistabbilixxi l-proċeduri għall-eżerċizzju tal-poteri ta’ implimentazzjoni mogħtija lill-Kummissjoni[14]. (14) Il-Programm Speċifiku “Kapaċitajiet” għandu jkollu linja tal-baġit għalih fil-Baġit Ġenerali tal-Komunità Ewropea. (15) Fl-implimentazzjoni ta’ dan il-programm għandha tingħata attenzjoni xierqa għall- gender mainstreaming kif ukoll, inter alia, għall-kondizzjonijiet tax-xogħol, it-trasparenza tal-proċess tar-reklutaġġ, u l-iżvilupp tal-karriera fir-rigward tar-riċerkaturi ingaġġati fuq proġetti u programmi ffinanzjati taħt l-azzjonijiet ta’ dan il-programm, li għalihom ir-Rakkomandazzjoni tal-Kummissjoni tal-11 ta’ Marzu 2005 dwar il-Karta Ewropea għar-Riċerkaturi u dwar il-Kodiċi ta’ Kondotta għar-Reklutaġġ tar-Riċerkaturi[15] joffru qafas ta’ referenza. ADOTTA DIN ID-DEĊIŻJONI: Artikolu 1 Il-Programm Speċifiku “Kapaċitajiet” għall-attivitajiet tal-Komunità fil-qasam tar-riċerka u l-iżvilupp teknoloġiku, inklużi l-attivitajiet ta’ dimostrazzjoni, minn hawn ‘il quddiem imsejjaħ “il-Programm Speċifiku” huwa b’dan adottat għall-perjodu mill-1 ta’ Jannar 2007 sa’ l-31 ta’ Diċembru 2013. Artikolu 2 Il-Programm Speċifiku għandu jappoġġa l-attivitajiet għall-“Kapaċitajiet” billi jappoġġa aspetti importanti tal-kapaċitajiet Ewropej ta’ riċerka u innovazzjoni: 4. infrastrutturi tar-riċerka; 5. riċerka għall-benefiċċju ta’ l-intrapriżi zgħar u ta’ daqs medju (SMEs); 6. reġjuni ta’ għarfien; 7. potenzjal ta’ riċerka; 8. ix-xjenza fis-soċjetà; 9. attivitajiet ta’ kooperazzjoni internazzjonali orizzontali; kif ukoll l-iżvilupp koerenti tal-politika dwar ir-riċerka. L-implimentazzjoni ta’ dan il-Programm Speċifiku tista’ twassal għall-programmi supplimentari li jinvolvu l-parteċipazzjoni ta’ ċerti Stati Membri biss, il-parteċipazzjoni tal-Komunità fi programmi mwettqa minn diversi Stati Membri jew il-ħolqien ta’ inizjattivi konġunti jew arranġamenti oħra skond it-tifsira ta’ l-Artikoli 168, 169 u 171 tat-Trattat. L-għanijiet u l-linji ġenerali ta’ dawn l-attivitajiet huma spjegati fl-Anness I. Artikolu 3 Skond l-Anness II tal-Programm ta’ Qafas, l-ammont meqjus neċessarju għat-twettieq tal-Programm Speċifiku se jkun ta’ EUR 7,486 miljun, li minnhom anqas minn 6% għandhom ikunu għall-ispejjeż amministrattivi tal-Kummissjoni. Analiżi indikattiva ta’ dan l-ammont tidher fl-Anness II. Artikolu 4 1. L-attivitajiet kollha ta’ riċerka mwettqa taħt il-Programm Speċifiku għandhom jitwettqu skond il-prinċipji fundamentali etiċi. 2. L-oqsma ta’ riċerka li ġejjin ma għandhomx ikunu ffinanzjati taħt dan il-programm: - attivitajiet ta’ riċerka mmirati lejn l-ikklonjar tal-bnedmin għal skopijiet ta’ riproduzzjoni, - attivitajiet ta’ riċerka maħsuba sabiex jimmodifikaw il-wirt ġenetiku tal-bniedem b’tali mod li dan it-tibdil ikun jista’ jintiret[16] - attivitajiet ta’ riċerka maħsuba sabiex joħolqu embrijoni tal-bniedem għall-għan waħdieni tar-riċerka jew għall-kisba ta’ ċelluli mhux speċjalizzati (stem cells), inkluż permezz tat-trasferiment tan-nukleu ta’ ċelluli somatiċi. 3. Ir-riċerka li ġejja ma għandhiex tiġi ffinanzjata taħt dan il-programm - attivitajiet ta’ riċerka li huma pprojbiti fl-Istati Membri kollha - attivitajiet ta’ riċerka li għandhom jitwettqu fi Stat Membru fejn riċerka bħal din hija pprojbita. Artikolu 5 1. Il-Programm Speċifiku għandu jiġi implimentat permezz ta’ l-iskemi ta’ finanzjament stabbiliti fl-Anness III tas-Seba’ Programm ta’ Qafas. 2. L-Anness III għal dan il-Programm Speċifiku jistipula l-arranġamenti għal għotja lill-Bank Ewropew għall-Investiment għall-istabbiliment ta’ Faċilità Finanzjarja ta’ Qsim tar-Riskju. 3. L-Anness IV għal dan il-Programm Speċifiku jistabbilixxi inizjattiva għall-implimentazzjoni konġunta tal-programmi nazzjonali ta’ riċerka li għandha tkun is-suġġett ta’ deċiżjoni separata skond l-Artikolu 169 tat-Trattat. 4. Ir-regoli dwar il-parteċipazzjoni u t-tixrid għandhom japplikaw għal dan il-Programm Speċifiku. Artikolu 6 1. Il-Kummissjoni għandha tħejji Programm ta’ Ħidma għall-implimentazzjoni tal-Programm Speċifiku, li jispjega f’aktar dettal l-għanijiet u l-prijoritajiet xjentifiċi u teknoloġiċi spjegati fl-Anness I, l-iskema ta’ finanzjament li għandha tintuża għas-suġġett li dwaru hemm stedina għal proposti u l-iskadenzi għall-implimentazzjoni. 2. Il-Programm ta’ Ħidma għandu jqis l-attivitajiet ta’ riċerka rilevanti li jitwettqu mill-Istati Membri, il-pajjiżi assoċjati u l-organizzazzjonijiet Ewropej u internazzjonali. Għandu jkun aġġornat fejn jixraq. 3. Il-Programm ta’ Ħidma għandu jispeċifika l-kriterji li fuqhom ikunu valutati l-proposti għal azzjonijiet indiretti fl-iskemi ta’ finanzjament u jkunu magħżula l-proġetti. Il-kriterji għandhom ikunu dawk ta’ l-eċċellenza, l-impatt u l-implimentazzjoni u, fi ħdan dan il-qafas, ħtiġiet, enfażi u limiti addizzjonali jistgħu ikunu speċifikati jew komplimentati aktar fil-Programm ta’ Ħidma. 4. Il-Programm ta’ Ħidma jista’ jidentifika: (a) l-organizzazzjonijiet li jirċievu ħlasijiet f’forma ta’ miżata tas-sħubija; (b) l-azzjonijiet ta’ appoġġ għall-attivitajiet ta’ entitajiet legali speċifiċi. Artikolu 7 1. Il-Kummissjoni għandha tkun responsabbli għall-implimentazzjoni tal-Programm Speċifiku. 2. Il-proċedura stipulata fl-Artikolu 8(2) għandha tapplika għall-adozzjoni ta’: 10. il-Programm ta’ Ħidma msemmi fl-Artikolu 6(1); 11. kull aġġustament fl-analiżi indikattiva ta’ l-ammont kif spjegat fl-Anness II. 3. Il-proċedura stipulata fl-Artikolu 8(3) għandha tapplika għall-adozzjoni ta' azzjonijiet RŻT li jinvolvu l-użu ta' embrijoni umani u ċelluli mhux speċjalizzati ta' embrijoni umani. Artikolu 8 1. Il-Kummissjoni għandha tkun megħjuna minn Kumitat. 2. Fejn issir referenza għal dan il-paragrafu, il-proċedura ta’ tmexxija stipulata fl-Artikolu 4 tad-Deċiżjoni 1999/468/KE għandha tapplika, skond l-Artikolu 7(3) tagħha. 3. Fejn issir referenza għal dan il-paragrafu, għandhom japplikaw l-Artikoli 5 u 7 tad-Deċiżjoni 1999/468. 4. Il-perijodu previst fl-Artikoli 4(3) u 5(6) tad-Deċiżjoni 1999/468/KE għandu jkun ta’ xahrejn. 5. Il-Kummissjoni għandha tinforma lill-Kumitat regolarment bil-progress ġenerali ta’ l-implimentazzjoni tal-Programm Speċifiku, u għandha tipprovdiha b’tagħrif dwar l-azzjonijiet RŻT kollha ffinanzjati taħt dan il-programm. Din id-Deċiżjoni hija indirizzata lejn l-Istati Membri. Magħmula fi Brussell, (...) Għall-Kunsill Il-President ANNESS I GĦANIJIET XJENTIFIĊI U TEKNOLOĠIĊI, DESKRIZZJONI ĠENERALI TAT-TEMI U L-ATTIVITAJIET INTRODUZZJONI Dan il-Programm Speċifiku se jsaħħaħ il-kapaċitajiet għar-riċerka u l-innovazzjoni madwar l-Ewropa kollha kemm hi, u jiżgura li jsir l-aħjar użu tagħhom. Dan il-għan se jintlaħaq permezz ta': - il-perfezzjonament ta' l-użu u l-iżvilupp ta' l-infrastrutturi ta' riċerka - it-tisħiħ tal-kapaċitajiet ta' l- SMEs għall-innovazzjoni u l-abbiltà tagħhom li jibbenefikaw mir-riċerka - appoġġ għall-iżvilupp ta' raggruppamenti reġjonali mmexxija mir-riċerka - ir-realizzazzjoni tal-potenzjal għar-riċerka fir-Reġjuni ta' Konverġenza u l-iktar mbiegħda ta' l-UE - it-tqarrib lejn xulxin tax-xjenza u s-soċjetà għall-integrazzjoni armonjuża tax-xjenza u t-teknoloġija fis-soċjetà Ewropea; kif ukoll - azzjonijiet orizzontali u miżuri ta' appoġġ għall-kooperazzjoni internazzjonali. Dan il-Programm Speċifiku se jappoġġa l-iżvilupp koerenti tal-politika tar-riċerka. Il-prinċipju ta' żvilupp sostenibbli, u l-ugwaljanza bejn is-sessi, ser jingħataw l-attenzjoni xierqa. Barra minn hekk, konsiderazzjoni ta' l-aspetti etiċi, soċjali, legali u l-aspetti kulturali aktar ġenerali tar-riċerka li tkun ser ssir u l-applikazzjonijiet potenzjali tagħha, kif ukoll l-impatti soċjo-ekonomiċi ta' l-iżvilupp xjentifiku u teknoloġiku u l-qies tal-prospetti futuri, fejn ikun xieraq, jifformaw parti, mill-attivitajiet taħt dan il-Programm Speċifiku. L-azzjonijiet għall-koordinament ta’ programmi mhux Komunitarji jista’ jsir f'dan il-Programm Speċifiku bl-użu ta’ l-iskema ERA-NET u l-parteċipazzjoni tal-Komunità fi programmi nazzjonali ta' riċerka li jiġu implimentati b'mod konġunt (l-Artikolu 169 tat-Trattat) kif jidher fil-Programm Speċifiku ta’ Kooperazzjoni. Għandhom jintlaħqu sinerġiji u komplimentarjetà ma’ oqsma tal-politika u programmi Komunitarji oħra, bħall-politika reġjonali u ta’ koeżjoni ta’ l-UE, il-Fondi Strutturali, il-Programm għall-Kompetittività u Innovazzjoni kif ukoll il-Programmi relevanti ta’ Edukazzjoni u Taħriġ. Żvilupp koerenti mal-politika tar-riċerka L-attivitajiet li jsiru taħt din il-parti se jagħtu wkoll appoġġ għall-iżvilupp koerenti tal-politika tar-riċerka, jikkumplementaw l-attivitajiet ta' koordinament taħt il-programm Kooperazzjoni, u jagħtu kontribut għall-politika u għall-inizjattivi Komunitarji (eż. il-leġiżlazzjoni, ir-rakkomandazzjonijiet u l-linji ta’ gwida) li jkollhom l-għan li jtejbu l-koerenza u l-impatt tal-politika ta' l-Istati Membri. Dawn l-attivitajiet se jagħtu kontribut lill-implimentazzjoni ta’ l-Istrateġija ta’ Liżbona, partikolarment lill-mira tat-3% f’investiment fir-riċerka, billi jgħinu lill-Istati Membri u lill-Unjoni jiżviluppaw politika iktar effettiva ta' riċerka u żvilupp. L-għan hu li titjieb ir-riċerka pubblika u r-rabtiet tagħha ma' l-Industrija, li jiġi mħeġġeġ investiment privat fir-riċerka, partikolarment bil-ħolqien ta’ kundizzjonijiet ta’ qafas xierqa bit-tisħiħ tas-sostenn pubbliku u l-effett ta’ xprun li għandu fuq l-investiment privat. L-attivitajiet se jinkludu[17]: - Il-monitoraġġ u l-analiżi tal-politika pubblika u ta' l-istrateġiji industrijali relatati mar-riċerka L-għan hu li tiġi provduta informazzjoni u analiżi b’sostenn tad-disinn, l-implimentazzjoni, l-evalwazzjoni u l-koordinament tal-politika pubblika bejn il-pajjiżi . Dan se jinkludi: - Servizz ta' informazzjoni u intelliġenza ( ERAWATCH ) biex jagħti sostenn lit-tfassil tal-politika ta' riċerka bbażata fuq l-evidenza u biex jikkontribwixxi għall-ħolqien ta’ Żona Ewropea tar-Riċerka ( ERA ) billi jipprovdi fehim aħjar tan-natura, l-elementi kostituttivi u l-evoluzzjoni tal-politika, l-inizjattivi u s-sistemi nazzjonali u reġjonali tar-riċerka. Dan se jinkludi analiżi regolari, minn perspettiva Ewropea, ta’ kwistjonijiet dwar it-tfassil tal-politika tar-riċerka, primarjament: il-fatturi li jwasslu għall-evoluzzjoni tas-sistemi tar-riċerka u l-implikazzjonijiet tagħhom għall-istrutturi tal-politika u tat-tmexxija; kwistjonijiet/sfidi li qed jinbtu u għażliet tal-politika; u reviżjoni fuq livell Ewropew tal-progress ta’ l-Istati Membri lejn l- ERA u l-mira tat-3%. - Attività ta’ monitoraġġ ta’ l-investimenti fil-qasam tar-riċerka industrijali biex tipprovdi sors ta’ informazzjoni konsistenti fih innifsu u komplementarju biex jgħin fl-għażla tad-direzzjoni tal-politika pubblika u biex tippermetti lill-impriżi jivverifikaw l-istrateġiji ta’ investiment tagħhom fir-riċerka u l-iżvilupp. Dan se jinkludi tabelli ta’ valutazzjoni perjodika ta’ investimenti f’livelli ta’ impriża u settorjali, stħarriġ dwar it-tendenzi ta’ l-investiment privat fir-riċerka u l-iżvilupp, analiżi tal-fatturi li jinfluwenzaw id-deċiżjonijiet u l-prattika ta’ l-investiment ta’ l-impriżi fir-riċerka u l-iżvilupp, analiżi ta’ l-impatti ekonomiċi, u valutazzjoni ta’ l-implikazzjonijiet għall-politika. - L-iżvilupp u l-analiżi ta’ indikaturi dwar l-attività tar-riċerka u l-impatti tagħha fuq l-ekonomija. Dan se jinkludi l-preparazzjoni u l-pubblikazzjoni tad-data ewlenija għax-xjenza u t-teknoloġija nazzjonali u reġjonali u tat-tabelli ta’ valutazzjoni bl-użu, fejn ikun xieraq, ta’ indikaturi statistiċi uffiċjali. il-valutazzjoni tal-punti b’saħħithom u d-dgħjufijiet tas-sistemi tar-riċerka u l-iżvilupp ta’ l-Istati Membri. u l-analiżi tal-pożizzjoni u l-prestazzjoni ta’ l-UE fir-riċerka xjentifika u teknoloġika. Dawn l-attivitajiet se jitwettqu f’kollaborazzjoni maċ-Ċentru Konġunt tar-Riċerka kif ukoll permezz ta’ studji u gruppi ta’ esperti. - Il-koordinament tal-politika tar-riċerka, inklużi inizjattivi ta' kooperazzjoni internazzjonali meħuda dwar kwistjonijiet ta' interess komuni fuq il-livell nazzonali jew dak reġjonali. L-għan hu t-tisħiħ tal-koordinament ta' l-oqsma tal-politika tar-riċerka permezz ta' azzjonijiet ta' sostenn (i) ta' l-implimentazzjoni tal-metodu miftuħ ta' koordinament ( open method of coordination [OMC] ) u (ii) ta' inizjattivi mill-qiegħ meħuda minn bosta pajjiżi u reġjuni, li fejn hu xieraq jinvolvu partijiet interessati oħrajn (inklużi l-industrija, l-organizzazzjonijiet Ewropej u l-organizzazzjonijiet tas-soċjetà ċivili). Dawn l-attivitajiet se jindirizzaw kwistjonijiet ta’ interess komuni dwar ir-riċerka u oqsma relevanti oħra tal-politika li għandhom jiġu mmobilizzati għall-ħolqien ta’ l- ERA u l-ksib ta’ l-għan ta’ l-UE tat-3% f’investiment fir-riċerka. Dawn għandhom: jagħtu kontribut lill-iżvilupp ta’ politika nazzjonali u reġjonali iżjed effettiva permezz ta’ tagħlim reċiproku u r-reviżjoni esperta; iħeġġu inizjattivi kkombinati jew konġunti bejn gruppi ta’ pajjiżi u reġjuni interessati fis-setturi li jinvolvu dimensjoni jew impatt transnazzjonali qawwi(ja); u fejn hu xieraq, jidentifikaw kwistjonijiet li jeħtieġu azzjonijiet komplimentari u li jsaħħu lil xulxin fuq livell Komunitarju u dak ta' l-Istati Membri. L-inizjattivi meħuda minn bosta pajjiżi u reġjuni jistgħu jkopru attivitajiet bħar-reviżjoni esperta tal-politika nazzjonali u reġjonali, l-iskambju ta’ esperjenzi u ta' l-istaff, evalwazzjoni konġunta u valutazzjoni ta’ l-impatt, u l-iżvilupp u l-implimentazzjoni ta’ inizjattivi konġunti. Aspetti etiċi Matul l-implimentazzjoni ta' dan il-Programm Speċifiku u fl-attivitajiet ta' riċerka li joħorġu minnu, il-prinċipji etiċi fundamentali għandhom jiġu rispettati . Dawn jinkludu, inter alia , il-prinċipji riflessi fil-Karta tad-Drittijiet Fundamentali ta’ l-Unjoni Ewropea, inklużi l-protezzjoni tad-dinjità umana u tal-ħajja tal-bniedem, il-protezzjoni ta’ l-informazzjoni personali u l-privatezza, il-ħarsien ta' l-annimali u l-ambjent skond il-liġi Komunitarja u l-aħħar verżjonijiet tal-konvenzjonijiet, linji ta’ gwida u kodiċi ta' kondotta internazzjonali relevanti, pereżempju, id-Dikjarazzjoni ta' Ħelsinki, il-Konvenzjoni tal-Kunsill ta' l-Ewropa dwar id-Drittijiet Umani u l-Bijomediċina ffirmata f'Oviedo fl-4 ta' April 1997, u l-Protokolli Addizzjonali, il-Konvenzjoni tan-NU dwar id-Drittijiet tat-Tfal, id-Dikjarazzjoni Universali dwar il-Ġenoma Uman u Drittijiet Umani adottati mill- UNESCO , il-Konvenzjoni tan-NU dwar l-Armi Bijoloġiċi u Tossiċi ( BTWC ), it-Trattat Internazzjonali dwar ir-Riżorsi Ġenetiċi tal-Pjanti għall-Ikel u l-Agrikoltura, u r-riżoluzzjonijiet relevanti ta' l-Organizzazzjoni Dinjija tas-Saħħa ( WHO ). L-opinjonijiet tal-Grupp Ewropew ta' Konsulenti dwar l-Implikazzjonijiet Etiċi tal-Bijoteknoloġija (1991-1997) u l-opinjonijiet tal-Grupp Ewropew dwar l-Etika fix-Xjenza u Teknoloġiji Ġodda (minn 1998 'il quddiem) ser jiġu kkunsidrati. Konformement mal-prinċipju tas-sussidjarjetà u tal-fehmiet differenti li jeżistu fl-Ewropa, il-parteċipanti fil-proġetti ta' riċerka għandhom jikkonformaw mal-leġiżlazzjoni, regolamenti u regoli etiċi kurrenti fil-pajjiżi fejn tkun ser ssir ir-riċerka. Fi kwalunkwe każ, japplikaw id-dispożizzjonijiet nazzjonali u l-ebda riċerka li tkun projbita fi kwalunkwe Stat Membru jew pajjiż ieħor mhi se tiġi appoġġata minn finanzjament Komunitarju li jsir f’dak l-Istat Membru jew pajjiż. Fejn hu xieraq, il-parteċipanti fil-proġetti ta' riċerka għandhom jiksbu l-approvazzjoni tal-kumitati etiċi nazzjonali jew lokali qabel il-bidu ta' l-attivitajiet ta' RTD . Reviżjoni etika ġdida ser tiġi implimentata sistematikament mill-Kummissjoni għal proposti li jittrattaw kwistonijiet etikament sensittivi jew li fihom aspetti etiċi ma jkunux ġew trattati adegwatament. F'każijiet speċifiċi, reviżjoni etika tista' ssir waqt l-implimentazzjoni ta' proġett. Skond l-Artikolu 4(3) ta’ din id-Deċiżjoni l-ebda finanzjament mhu ser jingħata għal attivitajiet ta’ riċerka li huma projbiti fl-Istati Membri kollha. Il-Protokoll dwari il-ħarsien u l-benesseri ta' l-annimali mehmuż mat-Trattat jirrikjedi li l-Komunità taħseb sew għar-rekwiżiti tal-benesseri ta' l-annimali fil-formulazzjoni u l-implimentazzjoni tal-politika Komunitarja inkluża fir-riċerka. Il-Direttiva tal-Kunsill 86/609/KEE dwar il-protezzjoni ta' l-annimali użati għall-għanijiet sperimentali u għanijiet oħra xjentifiċi tirrikjedi li kull speriment jiġi maħsub biex jevita kull niket jew uġiegħ bla bżonn u sofferenza għall-annimali ta’ l-esperimenti; n-numru ta' annimali użati għal għanijiet sperimentali jew għanijiet oħra huwa mnaqqas għall-minimu, l-involviment ta’ annimali bl-inqas grad ta’ sensittività newrofiżjoloġika, li ebda uġiegħ, sofferenza, distress jew deni li jdum żmien twil ma jkunu magħmula. Tibdil fil-partimonju ġenetiku ta' l-annimali u l-klonazzjoni ta' l-annimali jista' jitqies biss jekk l-iskop huwa etikament ġustifikat u l-kundizzjonijiet huma b'tali mod li l-ġid ta' l-annimali huwa garantit u l-prinċipji tal-bijodiversità huma rispettati. Matul l-implimentazzjoni ta’ dan il-programm, avvanzi xjentifiċi u dispożizzjonijiet nazzjonali u internazzjoniali se jiġu sorveljati mill-qrib mill-Kummissjoni sabiex jitqies kull żvilupp. Ir-riċerka fuq l-etika relatata ma' l-iżviluppi xjentifiċi u teknoloġiċi ssir fil-parti “Xjenza fis-Soċjetà" ta' dan il-programm. 1. L-INFRASTRUTTURI TA' RIĊERKA L-Għan Li jittejjeb kemm jista' jkun l-użu u l-iżvilupp ta' l-aħjar infrastrutturi ta' riċerka li jeżistu fl-Ewropa, u li fl-oqsma kollha tax-xjenza u t-teknoloġija jiġi megħjun il-ħolqien ta' l-infrastrutturi ġodda ta' riċerka ta' interess pan-Ewropew (jew titjib sostanzjali lil dawk eżistenti) li huma meħtieġa biex il-komunità ta' riċerka Ewropea tibqa' fuq quddiemnett tal-progress fir-riċerka, u kapaċi tgħin lill-industrija ssaħħaħ il-bażi ta' l-għarfien u l-ħiliet teknoloġiċi tagħha. L-istrateġija Sabiex l-Ewropa ssir l-ekonomija l-iktar kompetittiva u dinamika bbażata fuq l-għarfien fid-dinja, l-infrastrutturi moderni u effettivi ta’ riċerka huma kritiċi għall-ksib tat-tmexxija fix-xjenza u t-teknoloġija. L-infrastrutturi ta’ riċerka għandhom rwol ewlieni fil-ħolqien ta’ l-għarfien, fit-tixird ta’ l-għarfien u l-applikazzjoni u l-isfruttament tiegħu, b’hekk l-innovazzjoni tkun imħeġġa. L-aċċess għalihom huwa dejjem aktar indispensabbli fl-oqsma kollha tax-xjenza u t-teknoloġija. Ħafna infrastrutturi ta’ riċerka evolvew minn faċilitajiet kbar dedikati kważi esklussivament għal dixxiplina speċifika, f’facilitajiet ta’ servizz għal varjetà wiesgħa ta’ komunitajiet xjentifiċi. Bis-saħħa ta’ l-informazzjoni u t-teknoloġija tal-komunikazzjoni, kunċetti reċenti ta' infrastrutturi qed jespandu sabiex jinkludu sistemi mqassma ta' ħardwer, softwer u kontenuti b'valur kumulattiv enormi bħala arkivji ta' għarfien f'ħafna dixxiplini differenti. L-azzjoni proposta għandha b’mod partikolari tagħti kontribut lill-iżvilupp, l-isfruttament u ż-żamma ta’ l-għarfien, permezz tas-sostenn tagħha lill-infrastruttri ta’ riċerka bbażati kemm fuq strateġija mill-qiegħ immexxija mill-eċċellenza kif ukoll b'waħda mmirata. It-titjib strateġiku ta’ e-Infrastructures ibbażati fuq l-informazzjoni u l-komunikazzjoni huwa wkoll meqjus bħala element mexxej fit-tibdil tal-mod kif titwettaq ix-xjenza. It-terminu “Infrastrutturi ta’ riċerka” fil-kuntest tal-Programm ta' qafas Komunitarju għar-Riċerka u l-Iżvilupp teknoloġiku jirreferi għall-faċilitajiet, riżorsi jew servizzi li huma meħtieġa mill-komunità ta’ riċerka sabiex twettaq ir-riċerka fl-oqsma xjentifiċi u teknoloġiċi kollha. Din it-tifsira tinkludi, barra r-riżorsi umani assoċjati: - tagħmir jew sett ta’ strumenti użati għal skopijiet ta' riċerka - riżorsi bbażati fuq l-għarfien bħal ġabriet, arkivji, informazzjoni strutturata jew sistemi relatati mal-ġestjoni tat-tagħrif, użati fir-riċerka xjentifika; - it-tħaddim ta’ infrastrutturi bbażati fuq l-informazzjoni u t-teknoloġija tal-komunikazzjoni bħall-Grid, l-informatika, is-softwer u l-komunikazzjoni - kull entità oħra ta’ natura unika li tintuża għar-riċerka xjentifika Jistgħu jkunu eliġibbli għall-għajnuna biss l-infrastrutturi ta’ riċerka u n-netwerks ta’ infrastrutturi ta’ riċerka li huma ta’ interess ċar għall-komunità xjentifika Ewropea (akkademika, pubblika u industrijali), f’termini ta’ rendiment u aċċess. Għandhom jagħtu kontribut sinifikanti lill-iżvilupp tal-kapaċitajiet ta’ riċerka Ewropej. Fir-rigward ta’ l-infrastutturi tematiċi ta’ riċerka fil-Programm Speċifiku “Kooperazzjoni”, il-koordinament ġenerali għandu jkun garantit minn dan il-programm. L-Attivitajiet L-attivitajiet se jkunu mwettqa skond dawn il-linji ta’ azzjoni: - il-perfezzjonament ta’ l-użu ta' infrastrutturi ta’ riċerka eżistenti u t-titjib tar-rendiment tagħhom; - it-trawwim ta' l-iżvilupp ta' infrastutturi ta' riċerka ġodda (jew titjib sostanzjali lil dawk eżistenti) ta’ interess pan-Ewropew, ibbażat fuq ix-xogħol ta’ l- ESFRI (Forum għall-istrateġija Ewropea dwar l-Infrastrutturi ta’ Riċerka) - miżuri ta’ sostenn, inkluż is-sostenn lill-ħtiġijiet li jinħolqu. 1.1 Infrastrutturi ta’ riċerka eżistenti L-azzjonijiet ta’ l-infrastrutturi ta’ riċerka għandhom jimmiraw għat-tisħiħ tal-kapaċitajiet Ewropej u r-rendiment ta' l-infrastutturi ta' riċerka speċifiċi, kif ukoll għaż-żieda ta' sehem il-komunità ta' utenti f’opportunitajiet offruti mill-infrastrutturi ta’ riċerka u l-impenn tagħhom lejn l-investiment f’riċerka ta’ livell għoli. L-attivitajiet se jikkonsistu mis-sostenn għall-użu effettiv tal-faċilitajiet, riżorsi u servizzi fl-oqsma kollha tax-xjenza u t-teknoloġija permezz ta' "L-Aċċess transnazzjonali" għall-infrastrutturi u mis-sostenn għall-perfezzjonament ta’ l-Infrastrutturi ta’ riċerka Ewropej permezz ta' “L-Integrazzjoni” tal-kapaċitajiet u l-isforzi. 1.1.1. L-Aċċess transnazzjonali L-infrastrutturi ta’ riċerka ta’ livell dinji jeħtieġu investimenti kbar u għal medda ta’ żmien twil f'riżorsi (umani u finanzjarji). Għandhom jiġu użati u sfruttati minn komunità kemm jista’ jkun kbira ta' xjenzjati u ta' industriji klijenti, fuq skala Ewropea. L-UE għandha tagħti kontribut lil dan il-għan permezz tal-promozzjoni ta’ L-Aċċess transnazzjonali . Dan hu intiż għall-ftuħ ta’ opportunitajiet ġodda għal timijiet ta' riċerka biex jiksbu aċċess għal infrastrutturi ta' riċerka aħjar, inklużi t-timijiet ta' riċerka, minn reġjuni periferiċi u dawk l-iktar imbiegħda. Dan l-aċċess għandu jkun disponibbli għal utenti esterni, sew personalment (“ hands-on ”) sew permezz komunikazzjonijiet elettroniċi xierqa. Jista' wkoll jieħu l-għamla ta’ għoti ta’ servizzi xjentifiċi mill-bogħod. Dan għandu jkun implimentat permezz ta’ sejħiet għal proposti “mill-qiegħ” miftuħa għall-oqsma kollha tax-xjenza u t-teknoloġija mingħajr preferenza għal ebda qasam. 1.1.2. L-Attivitajiet ta' integrazzjoni Il-perfezzjonament u t-tisħiħ tal-kapaċitajiet ta’ l-Infrastrutturi ta’ riċerka u r-rendiment fuq livell ta’ UE jeħtieġu jkunu kontinwament immexxija ‘l quddiem u mtejba sabiex jaqdu l-ħtiġijiet xjentifiċi li jinbtu u li dejjem qed jikbru. L-aħjar mod kif dan jista’ jintlaħaq hu permezz ta’ stimolu ta’ l-użu u l-iżvilupp tagħhom, kif ukoll tat-titjib tagħhom, b’mod koordinat. L-Attivitajiet ta' integrazzjoni ta' l-infrastrutturi ta' riċerka eżistenti se jitwettqu permezz ta': - sejħiet “mill - qiegħ” biex jintensifikaw il-koordinament reċiproku u l-ġbir ta’ riżorsi fost l-operaturi ta’ l-infrastrutturi bil-għan li jħeġġu kultura ta’ kooperazzjoni bejniethom. dawn l-attivitajiet għandhom jimmiraw ukoll għall-istrutturazzjoni aħjar, fuq skala Ewropea, tal-mod kif l-infrastrutturi ta' riċerka joperaw, fit-tħeġġiġ ta’ l-iżvilupp konġunt tagħhom f’termini ta' kapaċità u rendiment, u biex jinġieb 'il quddiem l-użu koerenti u interdixxiplinarju tagħhom - “sejħiet immirati” meta dawn l-azzjonijiet speċifiċi se jkunu ta’ benefiċċju ċar għas-sostenn ta' infrastrutturi ta' riċerka potenzjalment importanti fuq medda ta' żmien twil, kif ukoll jitħaffef l-istabbiliment tagħhom fuq il-livell ta' UE. Se jitwettqu f'kooperazzjoni mill-qrib ma' l-attivitajiet li jkunu qed isiru fl-oqsma tematiċi sabiex jiġi żgurat li l-azzjonijiet kollha li jittieħdu fuq il-livell Ewropew fi ħdan il-qafas ta' l-UE jkunu jaqdu l-ħtiġijiet għall-infrastruttura ta' riċerka fil-qasam rispettiv. Diġà jistgħu jkunu identifikati s-setturi[18] għal użu u tisħiħ aħjar ta’ l-infrastrutturi Ewropej eżistenti, li jaqdu l-ħtiġijiet strateġiċi fuq medda ta' żmien twil tal-partijiet interessati ta’ l-ambjent akkademiku, pubbliku u industrijali u tas-soċjetà ġenerali, bħax-xjenzi tal-ħajja u l-applikazzjonijiet tagħhom, it-teknoloġiji ta’ l-informazzjoni u tal-komunikazzjoni, l-iżvilupp tar-riċerka industrijali inkluża l-metroloġija, is-sostenn għall-iżvilupp sostenibbli u partikolarment fil-qasam ta' l-ambjent, u għax-xjenzi soċjali u umanistiċi. 1.1.3. e-Infrastructures ibbażati fuq tekonoloġiji ta' l-informazzjoni u komunikazzjoni It-twaqqif ta’ l- e-Infrastructures jipprovdi servizzi kostanti lill-komunitajiet ta’ riċerka bbażati fuq proċessi kumplessi maħsuba biex tgħaddi l-poter tar-riżorsi distribwiti bbażati fuq it-teknoloġiji ta' l-informazzjoni u komunikazzjoni (komputazzjoni, konnessjoni, strumenti) lill-komunitajiet virtwali. It-tisħiħ ta’ strateġija Ewropea u ta’ attivitajiet Ewropej relatati f’dan is-settur jistgħu jagħtu kontribut sinifikanti għat-tqawwija tal-potenzjal tar-riċerka Ewropea u ta’ l-isfruttament tiegħu, għat-tisħiħ ta’ l- e-Infrastructures bħala s-sisien taż-Żona Ewropea tar-Riċerka, “prekursur” ta’ l-innovazzjoni interdixxiplinarja u mexxej fit-tibdil tal-mod kif titwettaq ix-xjenza. Tista’ wkoll tagħti kontribut għall-integrazzjoni tat-timijiet ta’ riċerka mir-reġjuni periferiċi u dawk l-iktar imbiegħda. L-attivitajiet proposti għall- e-Infrastructures , ibbażati fuq sejħiet immirati għal proposti, jimmiraw għat-trawwim ta’ iktar żvilupp u evoluzzjoni għal komunikazzjoni ta’ kapaċità u rendiment għolja ( GÉANT ) u għal infrastrutturi mħaddma bit-teknoloġija Grid kif ukoll ta’ kapaċitajiet ta’ komputazzjoni ta’ livell ogħla li jisħqu fuq il-ħtieġa għas-sostenn tat-tisħiħ ta' ċentri distribwiti ta’ superkomputazzjoni ta’ livell dinji, tal-ħażna ta' data u ta' sistemi avvanzati ta’ viżwalizzazzjoni. L-attivitajiet se jimmiraw ukoll għat-trawwim ta’ l-adozzjoni mill-komunitajiet ta’ utenti, għaż-żieda tar-relevanza tagħhom fid-dinja u biex jgħollu l-livell ta’ affidabilità u fiduċja, għall-bini fuq il-kisbiet ta’ GÉANT u l-infrastrutturi tal-Grid. Se jkun meħtieġ is-sostenn koordinat ta’ libreriji diġitali, arkivji, ħażna tat-tagħrif, ġestjoni tat-tagħrif u l-ġbir meħtieġ ta’ riżorsi, fuq livell Ewropew, sabiex l-arkivji tat-tagħrif jiġu organizzati għall-komunità xjentifika u għall-ġenerazzjonijiet ta’ xjenzjati tal-ġejjieni. Se jkunu indirizzati l-aspetti ta’ affidabilità u fiduċja mtejba fl- e-Infrastructures . L-attivitajiet proposti se jimmiraw ukoll għall-antiċipazzjoni u l-integrazzjoni ta' rekwiżiti u soluzzjonijiet ġodda sabiex jgħinu l-ħolqien ta’ test-beds fuq skala wiesgħa maħsuba għall-esperimentazzjoni fuq teknoloġiji ġodda li jfixklu u biex jindirizzaw rekwiżiti ġodda ta’ l-utenti, inkluż l- e-learning . L- eIRG ( e-Infrastructure Reflection Group ) se jgħin fuq bażi regolari b’rakkomandazzjonijiet strateġiċi. 1.2 Infrastrutturi ta’ riċerka ġodda Dan il-Programm Speċifiku se jgħin biex jippromwovi l-ħolqien ta’ infrastrutturi ta’ riċerka ġodda (jew titjib sostanzjali lil dawk eżistenti) billi jiffoka fuq infrastrutturi “uniċi” b’impatt kruċjali u pan-Ewropew għall-iżvilupp ta’ l-oqsma xjentifiċi relevanti fl-Ewropa. 1.2.1. Studji fid-disinn ta’ infrastrutturi ġodda ta' riċerka Sabiex jinġieb 'il quddiem il-ħolqien ta' infrastrutturi ġodda ta' riċerka, permezz ta' strateġija mill-qiegħ għas-sejħiet għal proposti, bil-finanzjament ta' għotjiet esploratorji u ta' studji dwar il-fattibiltà ta' l-infrastrutturi ġodda. 1.2.2. Appoġġ għall-kostruzzjoni ta’ infrastrutturi ġodda Sabiex jinġieb 'il quddiem il-ħolqien ta' infrastrutturi ġodda ta' riċerka bbażati fuq ix-xogħol imwettaq mill- ESFRI dwar l-iżvilupp ta' rotta Ewropea għal infrastrutturi ta' riċerka ġodda. Il-Kummissjoni se tidentifika proġetti prijoritarji li għalihom tista’ tingħata għajnuna possibbli ta’ l-UE taħt il-Programm ta’ Qafas. L-attività li għandha x’taqsam mal-kostruzzjoni ta’ infrastrutturi ġodda se tkun implimentata fi strateġija magħmula minn żewġ stadji: - L-ewwel stadju: Sostenn lill-fażi preparatorja: L-ewwel stadju se jikkonsisti minn sejħiet limitati għall-proġetti prijoritarji identifikati mill-Kummissjoni. Il-fażi preparatorja tkun tinvolvi l-finalizzazzjoni tal-pjanijiet dettaljati tal-bini, ta' qafas ġuridiku, tal-ġestjoni u ppjanar multi-annwali ta' l-infrastruttura ta' riċerka prevista u l-ftehim finali bejn il-partijiet interessati. Matul din il-fażi preparatorja, il-Kummissjoni Ewropea se tagħmilha ta' "medjatur", partikolarment biex tiffaċilita l-mekkaniżmi ta’ inġinerija finanzjarja għall-fażi kostruttiva. - It-tieni stadju: Sostenn lill-fażi kostruttiva: Fit-tieni stadju, il-pjanijiet ta’ kostruzzjoni se jkunu implimentati bil-bini fuq il-ftehimiet tekniċi, legali, amministrattivi u finanzjarji miksuba, primarjament bl-użu tal-komplementarjetà bejn l-istrumenti nazzjonali u dawk Komunitarji (bħall-Fondi Struttuali jew il-Bank Ewropew għall-Investiment). L-appoġġ finanzjarju tal-Programm ta’ Qafas għall-fażi kostruttiva jista’ tkun ipprovdut lil dawk il-proġetti prijoritarji li għalihom hemm ħtieġa kruċjali għal dan l-appoġġ. F’dawn il-każijiet, id-deċiżjonijiet għandhom jittieħdu permezz ta’ mekkaniżmu li se jiddependi fuq in-natura u l-livell ta’ finanzjament meħtieġ (eż. għotja diretta, self mill-Bank Ewropew għall-Investiment, li l-aċċess għalih jista’ jkun iffaċilitat mill-Faċilità ta’ Finanzjament tal-Qsim tar-Riskju [ Risk Sharing Finance Facility ] (Anness III), Artikolu 171.) 1.3 Miżuri ta’ sostenn, inkluż is-sostenn lill-ħtiġijiet li jinħolqu Koordinament qawwi fi ħdan l-UE fil-formulazzjoni u adozzjoni ta’ politika Ewropea dwar l-Infrastrutturi ta’ riċerka huwa s-soluzzjoni għas-suċċess ta’ din l-attività. Matul il-programm kollu se jkun hemm għalhekk miżuri biex jagħtu sostenn għal dan il-koordinament, inkluż is-sostenn lill-iżvilupp ta’ kooperazzjoni internazzjonali. Dawn l-attivitajiet se jitwettqu prinċipalment wara sejħa kontinwa u 'mill-qiegħ'. L-għan tagħhom ikun li jgħinu l-analiżi tal-ħtiġijiet li jinħolqu, jagħtu sostenn lix-xogħol ta’ l- ESFRI u l- eIRG , l-implimentazzjoni effettiva tal-programm (eż. finanzjament ta' konferenzi, kuntratti ta' esperti, studji ta' l-impatt, eċċ.) kif ukoll sostenn lid-dimensjoni internazzjonali ta' l-attivitajiet imwettqa taħt dan il-Programm Speċifiku u t-tixrid ta’ l-eċċellenza Ewropea fuq livell internazzjonali. Fil-kuntest tal-kooperazzjoni internazzjonali, l-attivitajiet imwettqa taħt din il-parti speċifika tal-programm ta’ kapaċità se jippermetti wkoll l-identifikazzjoni tal-ħtiġijiet ta’ pajjiżi terzi speċifiċi u interessi reċiproċi li fuqhom azzjonijiet speċifiċi ta' kooperazzjoni jistgħu jkunu bbażati u, fuq il-bażi ta' sejħiet immirati, l-iżvilupp ta' kollegamenti bejn infrastruttri ta' riċerka ewlenin f'pajjiżi terzi u dawn fiż-Żona Ewropea tar-Riċerka. 2. RIĊERKA GĦALL-BENEFIĊĊJU TA' L- SMES L-Għanijiet Biex tissaħħaħ il-kapaċità għall-innovazzjoni ta' l- SMEs Ewropej, u jitqawwa l-kontribut tagħhom għall-iżvilupp ta' prodotti u swieq ġodda msejsa fuq it-teknoloġija billi tingħatalhom għajnuna biex iqabbdu lil ħaddieħor jagħmel ir-riċerka, biex iwessgħu n-netwerks tagħhom, biex jisfruttaw aħjar ir-riċerka u biex jiksbu l-għarfien u l-ħiliet teknoloġiċi. L-istrateġija L- SMEs jinsabu fil-qofol ta' l-industrija Ewropea. Għandhom ikunu element ewlieni fis-sistema ta' l-innovazzjoni u fil-katina tat-trasformazzjoni li ssarraf l-għarfien fi prodotti, proċessi u servizzi. Quddiem kompetizzjoni li qed tikber sew fis-suq intern kif ukoll globalment, l- SMEs Ewropej jeħtiġilhom iqawwu sew l-għarfien kif ukoll l-intensità tar-riċerka tagħhom, jespandu ġeografikament l-attivitajiet kummerċjali tagħhom u jwessgħu in-netwerks ta' l-għarfien tagħhom għall-iskala internazzjonali. L-Istati Membri kollha għandhom azzjonijiet li huma ta' rilevanza għall- SMEs , iżda ta' spiss la jinkoraġġixxu u lanqas jappoġġaw il-kooperazzjoni transnazzjonali fir-riċerka u l-qsim tat-teknoloġija. Jeħtieġ li jittieħdu azzjonijiet fuq il-livell ta' l-UE biex jikkomplementaw u jtejbu l-impatt ta' dawk meħuda fuq il-livelli nazzonali u reġjonali. Se jkunu implimentati azzjoni speċifiċi biex jgħinu l- SMEs u għaqdiet ta’ SMEs fil-bżonn li jqabbdu lil universitajiet u ċentri ta’ riċerka biex jagħmlu r-riċerka (operaturi ta’ l- RTD ). Dawn l-azzjonijiet se jitwettqu fil-firxa sħiħa tal-qasam tax-xjenza u tat-teknoloġija. L-evalwazzjoni tal-proposti ta’ proġetti se jqisu debitament l-impatt ekonomiku mistenni għall- SMEs . Il-mezzi finanzjarji jiġu allokati permezz ta' żewġ skemi: Riċerka għall-SMEs u Riċerka għall-għaqdiet ta’ SMEs . L-ewwel hija maħsuba prinċipalment għal SMEs b’livell teknoloġiku minn baxx għal medju bi ftit ħila ta' riċerka jew mingħajrha, iżda wkoll għal SMEs bi grad għoli ta’ attività ta’ riċerka li jeħtiġilhom iqabbdu lil ħaddieħor jagħmel ir-riċerka biex jikkomplementaw il-qofol tal-kapaċità ta' riċerka tagħhom. It-tieni hija maħsuba għal għaqdiet ta’ SMEs li normalment huma f'qagħda aħjar li jsiru jafu u jidentifikaw problemi tekniċi komuni tal-membri tagħhom, li jaġixxu f'isimhom, u li jġibu 'l quddiem it-tixrid u t-twettiq tar-riżultati. Minbarra dawn l-azzjonijiet speċifiċi, il-parteċipazzjoni ta' l- SMEs matul il-Programm ta’ Qafas se tiġi mħeġġa u ffaċilitata. Il-ħtiġijiet u l-potenzjal tar-riċerka ta' l- SMEs jitqiesu debitament fl-iżvilupp tal-kontenut ta' l-oqsma tematiċi tal-programm “kooperazzjoni”, li se jkunu implimentati permezz ta' proġetti ta' daqs u ambitu differenti skond il-qasam u t-tema. Matul l-implimentazzjoni tal-Programm ta' Qafas Komunitarju ta’ l- RTD , il-komplementarjetà u s-sinerġija se jkunu garantiti bl-azzjonijiet tal-Programm ta’ Qafas għall-Kompetittività u Innovazzjoni sabiex il-parteċipazzjoni ta' l- SMEs tkun imħeġġa u ffaċilitata fil-Programm ta' Qafas Komunitarju ta’ l- RTD . L-Attivitajiet Iż-żewġ skemi għall- SMEs li ġejjin se jkunu implimentati: - Riċerka għall- SMEs Din l-iskema tagħti appoġġ lil gruppi żgħar ta' SMEs innovattivi sabiex isolvu problemi teknoloġiċi komuni jew komplementari. Il-proġetti, li huma għal żmien relattivament qasir, kienu msejsa fuq il-ħtiġijiet innovattivi ta’ l- SMEs li jqabbdu operaturi ta’ l- RTD jagħmlu r-riċerka u għandhom juru potenzjal ta’ sfruttament ċar għall- SMEs ikkonċernati. - Riċerka għall-għaqdiet ta’ SMEs Din l-iskema tappoġġa l-għaqdiet ta’ SMEs fl-iżvilupp ta' soluzzjonijiet tekniċi għal problemi komuni għal għadd kbir ta' SMEs f'setturi industrijali speċifiċi jew f’segmenti tal-katina tal-valur permezz ta’, pereżempju, riċerka meħtieġa għall-iżvilupp u l-konformità ta’ regoli u standards Ewropej, u biex jintlaħqu rekwiżiti regolatorji f’setturi bħas-saħħa, is-sikurezza u l-ħarsien ta’ l-ambjent. Il-proġetti, li jdumu bosta snin, għandhom jitmexxew minn għaqdiet ta’ SMEs li qabbdu operaturi ta’ l- RTD jagħmlu r-riċerka għall-benefiċċju tal-membri tagħhom u jinvolvi għadd ta’ SMSe individwali. Karatteristiċi komuni ta’ l-iskemi - Impriżi u utenti finali oħra jistgħu jipparteċipaw fl-iskemi jekk hu fl-interess ta’ l- SMEs jew ta’ l-għaqdiet ta’ l- SMEs - Minbarra r-riċerka, il-proġetti għandhom jinkludu attivitajiet għall-promozzjoni tat-twettiq u sfruttament effettiv tar-riżultati tar-riċerka, bħall-ittestjar, il-wirja b'evidenza, it-taħriġ, it-trasferiment ta' teknoloġija, il-ġestjoni ta' l-għarfien u l-protezzjoni tad-drittijiet ta' proprjetà intellettwali [IPR] ) Għar- Riċerka għall-għaqdiet ta’ l- SMEs, il-proġetti għandhom jinkludu wkoll attivitajiet għat-tixrid effettiv tar-riżultati tar-riċerka lill-membri ta’ l-għaqdiet ta’ l- SMEs u jekk hu xieraq, ‘il barra mill-għaqda - Regoli speċjali se japplikaw għad-drittijiet tal-proprjetà u ta’ aċċess għaż-żewġ skemi. 3. IR-REĠJUNI TA' L-GĦARFIEN L-Għanijiet Biex jissaħħaħ il-potenzjal għar-riċerka fir-reġjuni Ewropej, b'mod partikolari billi jiġi mħeġġeġ u appoġġat l-iżvilupp, madwar l-Ewropa kollha kemm hi, ta' "raggruppamenti mmexxija mir-riċerka" reġjonali, li jassoċjaw flimkien universitajiet, ċentri ta' riċerka, impriżi u partijiet interessati oħra. L-istrateġija Ir-reġjuni kull ma jmur dejjem iżjed qed jitqiesu bħala atturi importanti fix-xenarju ta' l-iżvilupp u r-riċerka ta' l-UE. Fl-istess ħin l-evidenza tindika li l-investiment fir-riċerka u żvilupp itejjeb l-attrazzjoni reġjonali filwaqt li tiżdid il-kompetittività tan-negozju lokali. Raggruppamenti bii grad għoli ta’ riċerka u żvilupp huma fost l-aħjar mexxejja ta’ din l-attività ta’ investiment li twassal fi qligħ dirett tal-vantaġġ kompetittiv lokali b'effetti ta' benefiċċju f'termini ta' tkabbir u xogħol. L-Azzjoni Pilota dwar ir-Reġjuni ta' l-Għarfien ta’ l-2003[19] kkonfermat l-importanza ta’ dawn ir-raggruppamenti u l-interess għas-sostenn u tħeġġiġ ta’ l-iżvilupp tagħhom. Din l-azzjoni se tippermetti lir-reġjuni Ewropej li jsaħħu l-kapaċità tagħhom għall-investiment fl- RTD filwaqt li jkabbru kemm jistgħu l-potenzjal għal parteċipazzjoni b'suċċess għall-partijiet interessati tagħhom fi proġetti Ewropej ta' riċerka. It-titjib ta’ sinerġiji bejn il-Politika tar-riċerka u l-Politika reġjonali, primarjament bil-produzzjoni ta’ strateġiji ta’ riċerka reġjonali li l-organi amministrattivi reġjonali jistgħu jintegraw l-istrateġija ta’ l-iżvilupp ekonomiku, se jiġi segwit aktar użu u wieħed aktar mirat tal-Fondi strutturali għall-investimenti u l-attività ta’ riċerka u żvilupp. “Ir-Reġjuni ta’ l-Għarfien” jimmira għas-sostenn tad-definizzjoni u l-implimentazzjoni ta’ l-aħjar politika u strateġiji għall-iżvilupp tar-raggruppamenti mmexxija mir-riċerka u żvilupp. Se jtejjeb partikolarment ir-rilevanza u l-effettività ta' l-aġendi reġjonali ta' riċerka permezz ta' tagħlim reċiproku; il-promozzjoni u t-tisħiħ tal-kooperazzjoni bejn ir-raggruppament u l-kontribut lit-tisħiħ ta' l-iżvilupp sostenibbli tar-raggruppamenti eżistenti mmexxija mir-riċerka u żvilupp kif ukoll it-tħeġġiġ tal-ħolqien ta’ raggruppamenti ġodda. Se jiġi pprovdut sostenn partikolarment lill-proġetti mmexxija mid-domanda u orjentati lejn il-problemi billi oqsma u setturi teknoloġiċi speċifiċ jkunu indirizzati[20]. Din l-azzjoni tkun tapplika lir-reġjuni kollha, inklużi dawk ta' Konverġenza[21]. L-Attivitajiet Il-proġetti normalment jinvolvu l-awtoritajiet reġjonali, l-aġenziji reġjonali għall-iżvilupp, l-universitajiet, iċ-ċentri ta’ riċerka, u l-industrija kiff ukoll fejn hu xieraq it-trasferiment ta' teknoloġija, organizzazzjonijiet finanzjarji jew tas-soċjetà ċivili. Il-proġetti tar- Reġjuni ta’ l-Għarfien je jkopru l-attivitajiet li ġejjin: - Analiżi, żvilupp u implimentazzjoni ta’ l-aġendi ta’ riċerka ta’ raggruppamenti reġjonali u l-kooperazzjoni bejniethom. Dawn se jinkludu analiżi kif ukoll l-implimentazzjoni tal-pjan li jiffoka fuq il-kapaċità u l-prijoritajiet tar-riċerka u żvilupp. Il-proġetti se jużaw it-tbassir, il- benchmarking jew metodi oħra, li juru l-benefiċċji mistennija, bħat-tisħiħ tar-rabitiet bejn ir-raggruppamenti involuti, parteċipazzjoni perfezzjonata fi proġetti ta’ riċerka Ewropej u impatti akbar fuq l-iżvilupp reġjonali. - “Tutorat” ta’ reġjuni bi profil ta’ riċerka anqas żviluppat minn reġjuni żviluppati ħafna permezz tat-twaqqif ta’ raggruppamenti orjentati lejn ir-riċerka u żvilupp. Il-konsorzji reġjonali transnazzjonali se jimmobilitaw u jassoċjaw atturi tar-riċerka fl-universitajiet, fl-industrija u fil-gvern sabiex jagħtu soluzzjonijiet ta’ “gwida” ma’ u għal reġjuni teknoloġikament anqas żviluppati. - Inizjattivi għat-titjib ta’ l-integrazzjoni ta’ l-atturi u istituzzjonijiet tar-riċerka f’ekonomija reġjonali, permezz ta' l-interazzjonijiet fuq livell ta' raggruppament. Dawn se jinkludu attivitajiet transnazzjonali għat-titjib tar-rabtiet bejn l-partijiet interessati fir-riċerka u l-komunitajiet kummerċjali lokali kif ukoll l-attivitajiet relevanti bejn ir-raggruppamenti. Se jingħata wkoll sostenn lill-attivitajiet għall-promozzjoni ta' skambju sistematiku reċiproku ta' informazzjoni kif ukoll l-interazzjonijiet bejn proġetti simili u fejn hu xieraq, ma' azzjonijiet ta' programmi Komunitarji relevanti oħra (eż. laqgħat ta' ħidma għall-analiżi u s-sinteżi, assemblej għad-diskussjoni ( round-tables ), pubblikazzjonijiet). 4. IL-POTENZJAL GĦAR-RIĊERKA L-Għan Biex tiġi stimulata r-realizzazzjoni tal-potenzjal sħiħ għar-riċerka ta' l-Unjoni mkabbra permezz tal-ftuħ u l-iżvilupp tal-potenzjal għar-riċerka tar-Reġjuni ta' Konverġenza ta' l-UE u r-reġjuni l-iktar imbiegħda, u biex jiġi megħjun it-tisħiħ tal-kapaċitajiet tar-riċerkaturi tagħhom li jieħdu sehem b'suċċess fl-attivitajiet ta' riċerka fuq il-livell ta' l-UE. L-istrateġija Sabiex ir-realizzazzjoni tal-potenzjal sħiħ għar-riċerka ta' l-Unjoni mkabbra tingħata sostenn, azzjoni dedikata mmirata għall-ftuħ tal-potenzjal tal-gruppi ta’ riċerka, partikolarment fir-reġjuni ta’ konverġenza u reġjuni l-aktar imbiegħda tal-Unjoni Ewropea, li attwalment mhumiex jużaw l-possibilitajiet tagħhom sa l-aħħar jew li għandhom bżonn ta' għarfien ġdid u sostenn għar-realizzazzjoni tal-potenzjal tagħhom. L-azzjonijiet se jkunu mibnija fil-parti l-kbira tagħhom fuq miżuri eżistenti jew ta’ l-imgħoddi bħaċ-Ċentri Ewropej ta’ Eċċellenza fil-pajjiżi li kienu se jissieħbu u l-kandidati fil-ħames Programm ta’ Qafas u fil-boroż Marie Curie għat-Trasferiment ta’ l-Għerf. Huma wkoll se jikkomplementaw l-isforzi li għandhom jittieħdu mill-Fond Soċjali Ewropew taħt il-Politika ta’ Koeżjoni l-ġdida (2007-2013) li tiffoka fuq l-iżvilupp tal-potenzjal uman għar-riċerka f’livell nazzjonali f’żoni eliġibbli. B’enfasi fuq it-tisħiħ u l-espansjoni tal-kollaborazzjonijiet ta’ dawn il-gruppi ta’ riċerka maċ-ċentri ta’ riċerka f’pajjiżi oħra ta’ l-UE kontribut importanti se jingħata lill-ftuħ tal-potenzjal tagħhom lil dak lill-iżvilupp sostenibbli fuq medda ta’ żmien twil. Permezz tal-perfezzjonament ta' l-esponiment u r-rikonoxximent internazzjonali tagħhom, il-potenzjal tat-tmexxija u l-kwalità tax-xjenzjati tagħhom, se tiżdied il-viżibilità ta’ dawn il-gruppi ta’ riċerka u se tiġi ffaċilitata l-parteċipazzjoni tagħhom fiż-Żona Ewropea tar-Riċerka. L-Attivitajiet L-azzjoni se tiffavorixxi partikolarment assoċjazzjonijiet strateġiċi, inklużi l-ġemellaġġi, bejn il-gruppi ta’ riċerka kemm mis-settur pubbliku kif ukoll minn dak privat, fir-reġjuni ta’ konverġenza u dawk l-iktar imbiegħda ta’ l-UE, magħżula fuq il-bażi tal-kwalità u l-potenzjal għoli, ma’ gruppi ta’ riċerka stabbiliti sew f’partijiet oħra ta’ l-Ewropa. Enfasi partikolari se titqiegħed fuq l-effetti mistennija fuq medda ta’ żmien twil ta' l-assoċjazzjoni kemm fuq livell ta’ l-UE kif ukoll f’dak reġjonali. Fid-dawl tar-realizzazzjoni tal-potenzjal sħiħ tagħhom (jiġifieri t-tisħiħ ta’ l-għarfien tagħhom, l-iżvilupp ta' kompetenza addizzjonali inkluża l-ġestjoni tar-riċerka, jew il-ksib ta' viżibilità), l-azzjoni se tinkludi s-sostenn lil gruppi ta' riċerka magħżula fir-reġjuni li jikkwalifikaw fil-qafas tal-programmi ta’ riċerka żviluppati fi ħdan l-assoċjazzonijiet strateġiċi għal: - l-iskambju ta’ l-għarfien espert u ta' esperjenza permezz ta’ trasferiment temporanju reċiproku ta' staff ta' riċerka bejn iċ-ċentri magħżula fir-reġjuni li jikkwalifikaw, u organizzazzjoni(jiet) oħra assoċjata/i minn pajjiż(i) ieħor/oħrajn fi Stat ieħor ta’ l-UE, b’ mekkaniżmi obbligatorji awtomatiċi ta’ ritorn ta' l-istaff misluf li ġej miċ-ċentri magħżula fir-reġjuni li jikkwalifikaw - ir-reklutaġġ ta’ riċerkaturi b’esperjenza miċ-ċentri magħżula li ġew għall-parteċipazzjoni fit-trasferiment ta’ l-għarfien u/jew fit-taħriġ ta’ riċerkaturi, inkluż bħala mezz għat-tħeġġiġ b’mod partikolari tar-ritorn ta’ ċittadini li jkunu telqu mill-pajjiż; - L-akkwist u żvilupp ta’ ċertu tagħmir għar-riċerka fiċ-ċentri magħżula - L-organizzazzjoni ta' laqgħat ta' ħidma u konferenzi biex jiffaċilitaw it-trasferiment ta' għarfien f'livell nazzjonali u internazzjonali li jinvolvi kemm l-istaff ta’ riċerka taċ-ċentri magħżula kif ukoll ir-riċerkaturi mistiedna, minn pajjiżi oħra fil-qafas ta’ l-iżvilupp tal-kapaċità ta’ taħriġ u r-reputazzjoni internazzjonali taċ-ċentri magħżula; il-parteċipazzjoni ta'l-istaff ta’ riċerka taċ-ċentri magħżula taħt l-iskema f’konferenzi internazzjonali jew avvenimenti ta’ taħriġ għal żmien qasir, għall-qsim ta’ l-għarfien, il-bini tan- networking u biex jesponu rwieħhom għal ambjent iżjed internazzjonali; - It-tixrid u l-attivitajiet promozzjonali biex tkun garantita iżjed viżibilità taċ-ċentri magħżula u l-attivitajiet tagħhom. Barra minn hekk, u indipendentement minn dawn il-miżuri ta’ sostenn, l-azzjoni se tipprovdi faċilitajiet ta’ evalwazzjoni li permezz tagħhom kull ċentru ta’ riċerka fir-reġjuni li jikkwalifika, sew jekk jeħtieġ il-finanzjament jew le, jista' jikseb evalwazzjoni minn espert internazzjonali indipendenti mil-livell tal-kwalità ġenerali tar-riċerka u ta’ l-infrastrutturi tiegħu. L-evalwazzjoni se titwettaq minn esperti internazzjonali ta’ livell għoli nominati mill-Kummissjoni. 5. IX-XJENZA FIS-SOĊJETÀ L-Għan Bil-għan li tinbena Soċjetà Ewropea ta' l-Għarfien tassew effettiva u demokratika, il-mira hija dik li tiġi stimolata l-integrazzjoni armonjuża fin-netwerk soċjali Ewropew ta' l-isforzi xjentifiċi u teknoloġiċi u l-politika assoċjata tar-riċerka. L-istrateġija “Ix-Xjenza fis-Soċjetà” jirrappreżenta espansjoni u estensjoni sinifikanti fix-xogħol pilota li sar fis-Sitt Programm ta’ Qafas, li jkun proporzjonat ma’ l-ambizzjoni akbar tal-politika ta' riċerka Ewropea. Il-parti l-kbira ta’ l-iżvilupp tas-soċjetajiet Ewropej tiddependi fuq il-ħila ta’ dawn ta' l-aħħar li joħolqu, jisfruttaw u jxerrdu l-għarfien u, minn hemm, ma jaqtgħu qatt mit-tiġdid. Ir-riċerka xjentifika għandha rwol kbir f’dan ir-rigward, u dan għandu jissokta billi huwa wieħed mill-muturi għall-promozzjoni tat-tkabbir, il-benessri, u l-iżvilupp sostenibbli. Biex jinkiseb dan l-għan, huwa assolutament importanti li jinħoloq ambjent soċjali u kulturali li jwassal għal riċerka ta’ suċċess u ta’ sfruttament. Dan ifisser li tħassib u ħtiġijiet leġittimi tas-soċjetà jintlaqgħu, li għalihom jeħtieġ dibattitu demokratiku msaħħaħ b’pubbliku aktar impenjat u infurmat, kif ukoll kundizzjonijiet mtejba għall-għażliet kollettivi dwar kwistjonijiet xjentifiċi. Għandu jwaqqaf ukoll klima favorevoli għas-sejħiet għal xogħolijiet xjentifiċi, żieda ġdida fl-investimenti fir-riċerka u t-tixrid sussegwenti ta’ l-għarfien li fuqu l-istrateġija ta’ Liżbona hija mibnija. Din it-taqsima tal-programm Kapaċitajiet għandha mbagħad tiffoka fuq l-iżvilupp ta’ għadd ta’ kundizzjonijiet li jippermettu li jitwaqqaf fl-Ewropa ambjent favorevoli għall-attivitajiet ta’ riċerka msemmija hawn fuq, sabiex dan ma jkunx iżjed eċċezzjoni iżda r-regola. Jeħtieġ li r-riskju tal-firda xjentifika fis-soċjetajiet tagħna jiġi indirizzat mill-ewwel. Jifred dawk li ma għandhomx aċċess għall-għarfien relevant mill-ftit li għandhom; lil dawk li ma għandhomx il-kapaċità li jinfluwenzaw it-tfassil tal-politika fir-riċerka minn dawk li għandhom din il-kapaċità. Dan iwassal għal sentimenti ambigwi espressi minn ċittadini fir-rigward tal-benefiċċji potenzjali mix-xjenza u t-teknoloġija, u s-subordinazzjoni effettiva tagħhom għall-iskrutinju pubbliku. Minn naħa, fil-pront jitolbu lir-riċerkaturi jindirizzaw il-problemi li attwalment għandhom jaffettwaw is-soċjetà (mard, tniġġis, epidemiji, qgħad, eċċ.) u biex jantiċipaw aħjar l-impatti possibbli tagħhom fil-futur. Min-naħa l-oħra, ma jistgħux ma jurux sfiduċja għal ċerti użi tax-xjenza u interferenzi possibbli ta' min għandu interess fil-proċessi tat-teħid tad-deċiżjonijiet. Fost il-kawżi sikwit mhux sodisfaċjenti ta’ l-integrazzjoni tax-xjenza fis-soċjetà nsibu dan li ġej: - parteċipazzjoni pubblika insuffċjenti fl-iffissar tal-prijoritajiet u fit-twaqqif ta’ struzzjonijiet tal-politika xjentifika, li jippermettu dibattitu usa' dwar il-riskji u l-konsegwenzi possibbli marbuta magħhom - riservi dejjem ikbar fir-rigward ta’ ċerti żviluppi xjentifiċi, is-sensazzjoni ta’ nuqqas ta’ kontroll, u kwistjonijiet dwar ir-rispett tal-valuri fundamentali - is-sens ta' iżolazzjoni tad-dinja tax-xjenza mir-realtajiet ta' kuljum tal-ħajja ekonomika u soċjali - dubji dwar l-oġġettività ta’ l-evidenza xjentifika disponibbli għas-settur pubbliku li jfassal il-politika. L-istrateġija magħżula timmira li: - il-mekkaniżmi għall-aċċess għal, u l-validazzjoni ta’ l-għarfien espert meħtieġ għas-sisien ta’ politika iżjed robusta jsiru iktar inklussivi u trasparenti. - tiffissa punti ta’ referenza għal sforz ta' riċerka etikament sod fid-dawl tad-drittijiet fundamentali - tippermetti li l-Ewropa jkollha rwol aktar attiv fuq livell dinji, fid-dibattitu u l-promozzjoni tal-valuri komuni, opportunitajiet indaqs u djalogu soċjali - timla l-vojt bejn dawk li għandhom edukazzjoni xjentifika u dawk li ma għandhomx, tippromwovi interess għall-kultura xjentifika fl-ambjent dirett taċ-ċittadini kollha (permezz ta' bliet, reġjuni, fondazzjonijiet, ċentri xjentifiċi, eċċ.) - tħeġġeġ djalogu soċjali dwar il-politika ta’ riċerka, u tistimola l-organizzazzjonijiet tas-soċjetà ċivili biex ikabbru sehemhom f'attivitajiet ta' riċerka - toħloq stampa tax-xjenza u tar-riċerkaturi li tinftiehem minn kulħadd, l-aktar miż-żgħażagħ - tgħin lin-nisa jkomplu jagħmlu progress f'karrieri xjentifiċi u użu aħjar tat-talenti xjentifiċi tagħhom għall-ġid ta’ kulħadd - tirrinnova l-komunikazzjoni xjentifika, billi tiffavorixxi mezzi moderni għall-ksib ta’ impatt akbar, tgħin ix-xjenzjati jaħdmu b’kollaborazzjoni mill-qrib mal-professjonisti tax-xandir. ‘Ix-Xjenza fis-Soċjetà’ se jkun implimentat permezz ta': - azzjonijiet u riċerka relatati mal-politika finanzjati direttament mit-temi ta’ dan il-programm; - il-kooperazzjoni bejn l-Istati Membri, l-identifikazzjoni ta’ miri komuni, u t-tisħiħ tal-prassi nazzjonali, fl-ispirtu tal-metodu miftuħ ta' koordinament; - il-promozzjoni, is-sostenn u l-monitoraġġ ta’ l-adozzjoni u l-impatt ta’ kwistjonijiet tax-‘Xjenza fis-Soċjetà’ fil-partijiet oħra tal-Programm ta’ Qafas[22]. Il-koordinament ġenerali tal-kwistjonijiet relatati max-Xjenza fis-Soċjetà kemm fl-ambitu tal-Programm ta’ Qafas kif ukoll fi ħdan attivitajiet Komunitarji oħra relevanti (eż. dwar l-edukazzjoni u l-kultura) se jkun garantit minn din it-tema. Tliet linji ta’ azzjoni se jkunu segwiti. L-ewwel linja ta’ azzjoni: Tmexxija iktar dinamika tar-relazzjoni bejn ix-xjenza u s-soċjetà - It-tisħiħ u t-titjib tas-sistema xjentifika Ewropea Tant hemm stennija mis-sistema xjentifika Ewropea biex tagħti sostenn lill-potenzjal innovattiv tagħna li s-soċjetà għandha ssir taf aktar dwar il-komponenti tagħha, l-ekonomija tagħha, ir-regoli u d-drawwiet tagħha. Se jiġu ttrattati tliet aspetti ta’ sinifikat wiesa', li jiffukaw fuq l-atturi u d-dinamika taż-Żona Ewropea tar-Riċerka. - titjib fl-użu, u l-monitoraġġ ta’ l-impatt, tal-konsulenza xjentifika u l-għarfien espert dwar it-tfassil tal-politika fl-Ewropa, u l-iżvilupp ta’ għodod u skemi prattiċi (eż. netwerks elettoniċi) - il-promozzjoni tal-fiduċja u l-awtoregolazzjoni fil-komunità xjentifika - it-tħeġġiġ tad-dibattitu dwar it-tixrid ta’ l-informazzjoni, inkluż l-aċċess għar-riżultati xjentifiċi u l-futur tal-pubblikazzjonijiet xjentifiċi. - Impenn usa’ għall-antiċipazzjoni u kjarifika ta’ kwistjonijiet politiċi, soċjali u etiċi L-aspirazzjonijiet u t-tħassib tas-soċjetà, u l-prinċipji etiċi fundamentali, jeħtieġ li jiġu integrati aħjar matul il-proċess ta’ riċerka, bil-ħolqien ta’ ambjent iżjed sikur u kostruttiv għar-riċerkaturi u għas-soċjetà kollha kemm hi. Żewġ aspetti huma involuti: - impenn usa’ f’kwistjonijiet relatati max-xjenza - kundizzjonijiet għal dibattitu mgħarraf bl-etika u x-xjenza - Għarfien imtejjeb tal-pożizzjoni tax-xjenza u t-teknoloġija fis-soċjetà Sabiex ir-relazzjoni bejn ix-xjenza u s-soċjetà tkun indirizzata permezz ta’ politika soda, l-għarfien miġbur fl-istorja, soċjoloġija u filosofija tax-xjenzi għandu jitwessa', ikkonsolidat u mxerred fuq livell Ewropew. Għal dan il-għan, l-istudjużi minn dawn id-dixxiplini għandhom jiffurmaw netwerks sabiex ir-riċerka u d-dibattiti li kapaċi jikxfu l-parteċipazzjoni reali tax-xjenza fil-bini tas-soċjetà u identità Ewropea jkunu strutturati. - Ir-rabtiet bejn ix-xjenza, id-demokrazija u l-liġi - Ir-riċerka dwar l-etika fix-xjenza u t-teknoloġija - L-influwenza reċiproka tax-xjenza u l-kultura - Ir-rwol u d-dehra tax-xjenzjati - Ir-rwol evoluttiv ta’ l-universitajiet Il-ħidma se timmira li tagħti sostenn lir-riformi xierqa li jippermettu l-universitajiet biex ikollhom rwol attiv fil-ħolqien, tixrid u kondiviżjoni ta’ l-għarfien, flimkien ma’ l-industrija u s-soċjetà kollha kemm hi (konformi ma’ l-inizjattivi Komunitarji dwar ir-riċerka universitarja). L-enfasi se jkun fuq: - id-definizzjoni ta’ kundizzjonijiet ta’ qafas aħjar għal riċerka universitarja aktar effiċjenti - il-promozzjoni għat-twaqqif ta’ assoċjazzjonijiet strutturati mas-settur kummerċjali, b’rigward għall-kapaċitajiet ta’ ġestjoni tar-riċerka ta’ l-universitajiet - it-tisħiħ ta’ l-iskambju ta’ l-għarfien bejn l-universitajiet u s-soċjetà kollha kemm hi It-tieni linja ta’ azzjoni: It-tisħiħ tal-potenzjal, it-twessigħ ta’ l-orizzonti - In-nisa u r-riċerka Imsejjes fuq l-orjentamenti fid-dokument ta’ ħidma ta' l-istaff tal-Kummissjoni u l-konklużjonijiet tal-Kunsill[23] u orjentamenti ta’ politika relevanti ta’ l-UE, qafas għal azzjonijiet pożittivi se jkun implimentat sabiex ir-rwol tan-nisa fir-riċerka xjentifika jissaħħaħ, u titjieb id-dimensjoni tal-parteċipazzjoni tan-nisa fir-riċerka. Dan il-qafas se jipprovdi kuntest għad-dibattitu politiku, monitoraġġ, koordinament u sostenn tar-riċerka. Se jkun fih: - tisħiħ tar-rwol tan-nisa fir-riċerka xjentifika - id-dimensjoni tal-kwistjoni tas-sessi fir-riċerka - inklużjoni tal-kwistjoni tas-sessi fil-politika u fil-programmi ta’ riċerka Komunitarji - Iż-żgħażagħ u x-xjenza L-attivitajiet huma maħsuba biex jiġbdu iktar nies fil-karrieri xjentifiċi, iħeġġu rabtiet bejn il-ġenerazzjonijiet, u jgħollu l-livell ta’ litteriżmu xjentifiku f'livell ġenerali. L-iskambji u l-kooperazzjoni fuq livell Ewropew se jiffukaw fuq metodi ta’ tagħlim ta’ suġġetti xjentifiċi adatti għal pubbliku ta’ żgħażagħ, is-sostenn għall-għalliema tax-xjenza (kunċetti, materjal), l-iżvilupp tar-rabtiet bejn l-iskejjel u l-ħajja professjonali. Minbarra dan, jistgħu jiġu ffinanzjati avvenimenti b’ambitu wiesa’ Ewropew li jlaqqgħu flimkien xjenzjati distinti – bħala “mudelli għall-oħrajn” – u xjenzjati żgħar li jippromettu. Ir-riċerka ta’ sostenn se tkun indirizzata, billi jitqiesu kuntesti soċjali u tal-valuri kulturali. Inżammu tliet aspetti: - sostenn lill-edukazzjoni xjentifika formali u informali fl-iskejjel - tisħiħ tar-rabtiet bejn l-edukazzjoni xjentifika u l-karrieri xjentifiċi - azzjonijiet ta’ riċerka u koordinament dwar metodi ġodda fl-edukazzjoni xjentifika It-tielet linja ta’ azzjoni: Komunikazzjoni bejn ix-xjenza u s-soċjetà L-attivitajiet se jippromwovu kanali ta' komunikazzjoni effettivi minn żewġ naħat li jippermettu lill-pubbliku jinteressa ruħu fix-xjenzi u lix-xjenzjati jinteressaw ruħhom fil-pubbliku. L-istrateġija se tiffavorixxi kooperazzjoni eqreb u skambju ta’ l-aħjar prassi bejn ix-xjenzjati u l-professjonisti tax-xandir, iżda wkoll parteċipazzjoni akbar ta’ gruppi mmirati, jiġifieri ż-żgħażagħ, ir-riċerkaturi f’kuntatt mal-pubbliku, u l-istampa speċjalizzata. L-isforz se jiffoka fuq: - għoti ta’ informazzjoni affidabbli u f'waqtha lill-istampa xjentifika, inkluż is-sostenn lill-iżvilupp ta’ struttura Ewropea għall-istampa xjentifika - azzjonijiet ta’ taħriġ għall-mili tal-vojt bejn ix-xandir u l-komunità xjentifika - tħeġġiġ ta’ dimensjoni Ewropea f’avvenimenti xjentifiċi li jimmiraw li jilħqu l-pubbliku; - promozzjoni tax-xjenza b'mezzi awdjoviżivi permezz ta' ko-produzzjonijiet Ewropej u ċ-ċirkolazzjoni tal-programmi xjentifiċi; - promozzjoni ta’ komunikazzjoni transnazzjonali eċċellenti fil-qasam tar-riċerka permezz ta’ Premji popolari; - riċerka bl-għan li tkabbar il-komunikazzjoni xjentifika fil-metodi u l-prodotti tagħha. 6. ATTIVITAJIET TA' KOOPERAZZJONI INTERNAZZJONALI L-Għan Il-Komunità Ewropea teħtieġ politika internazzjonali koerenti u b’saħħitha dwar ix-xjenza u t-teknoloġija biex issir kompetittiva u biex ikollha rwol ta' tmexxija fuq il-livell dinji. Din il-politika internazzjonali għandha żewġ miri li jiddependu fuq xulxin: - Li jingħata appoġġ għall-kompettività Ewropea permezz ta' sħubija strateġika ma' pajjiżi terzi f'oqsma magħżula tax-xjenza u bl-ingaġġ ta' l-aqwa xjenzjati minn pajjiżi terzi fil-ħidma fl-Ewropa u magħha - Li jiġu indirizzati l-problemi speċifiċi li għandhom quddiemhom il-pajjiżi terzi, jew il-problemi li huma ta' karattru globali, fuq il-bażi ta' l-interess komuni u l-benefiċċju reċiproku. L-istrateġija Sabiex j